
CONFERINŢA DE SECURITATE DE LA MÜNCHEN: 

TENSIUNILE DIN ORIENTUL APROPIAT, ÎN CENTRUL ATENŢIEI
Pe agenda factorilor de decizie din întreaga lume, Conferinţa pe teme de securitate de la München are un loc rezervat de o jumătate de secol. 

Prima conferinţă anuală pe teme de securitate s-a desfăşurat în capitala Bavariei în anul 1963, în timpul Războiului Rece. Evenimentul, consacrat iniţial conflictului Est-Vest, a fost conceput ca o reuniune a statelor din Alianţa Nord-Atlantică, cu o agendă clară, specifică separării lumii prin Cortina de Fier. 

De atunci, situaţia geopolitică s-a schimbat - la fel, scopul reuniunii.

După căderea Zidului Berlinului, forumul s-a deschis - iniţial pentru statele din Europa Centrală şi de Est, pentru fosta Uniune Sovietică, pentru ca, ulterior, Asia să deţină un loc central în cadrul dezbaterilor de la München. Conferinţa a ajuns să reflecte globalizarea lumii şi a politicii de securitate.

Conferinţa pe teme de Securitate din 2013 a reunit, pe lângă reprezentanţi ai unor puteri emergente - precum India, Brazilia şi China – şi mesageri ai unor ţări africane. În plus, Conferinţa nu a fost deschisă doar pentru oameni politici. La lucrări au participat aproape 400 de delegaţi din peste 90 de ţări, printre aceştia numărându-se şi personalităţi marcante din domeniul economiei, deopotrivă cu reprezentanţi ai unor organizaţii nonguvernamentale.

Pe agenda dezbaterilor s-au aflat, dincolo de subiectele "dure" ale politicii de securitate, şi teme din alte domenii - conexe - precum modificările climatice sau securitatea în zona Internetului.

Preşedintele Conferinţei, Wolfgang Ischinger, a precizat că reuniunea de la München "a devenit un barometru care anunţă tendinţele schimbării politicii de securitate în secolul XXI"
. 
A devenit evident că, astăzi, mai mult decât oricând, sunt necesare schimburile de idei pe teme de securitate. 
"În acest an sunt foarte mulţi participanţi la conferinţă" a subliniat Wolfgang Ischinger "de vreme ce, în capitala Bavariei, se află peste 90 de delegaţii guvernamentale"
. 
Delegaţia Statelor Unite a fost condusă de vicepreşedintele Joe Biden, care a mai fost oaspetele ediţiei din 2009, prilej cu care a rostit un discurs consacrat relaţiilor ruso-americane.

O premieră a fost, în 2013, participarea ministrului de Externe brazilian, precum şi prezenţa procurorului şef de la Tribunalul Penal Internaţional. 
Principalele teme de discuţii aveau să se centreze pe situaţia din Siria, precum şi pe raporturile cu Iranul, abordate complex.
Referindu-se la importanţa crucială a soluţionării crizei din Siria – unde există riscul escaladării violenţelor - Wolfgang Ischinger a insistat asupra necesităţii unei înţelegeri între Washington şi Moscova. Dacă se ajunge la o înţelegere, a precizat preşedintele Conferinţei, s-ar putea depăşi şi blocajul în cadrul Consiliului de Securitate ONU. Rusia are drept de veto şi a blocat, pînă în prezent, încercările de a adopta rezoluţii şi măsuri în vederea rezolvării situaţiei - care a dobândit, însă, o nouă dimensiune după intervenţia directă a Israelului în conflict. Din această cauză, în momentul de faţă există riscul ca acest conflict să se într-un război, a avertizat Wolfgang Ischinger, preluat de Deutschlandfunk.

Consecinţele internaţionale ale unui astfel de război trebuie evitate, a subliniat şi preşedintele grupului parlamentar social-democrat, fostul ministru german de Externe, Frank-Walter Steinmeier. Fostul şef al diplomaţiei germane şi-a exprimat speranţa că la München se va ajunge la o înţelegere ruso-americană.
 

Adversarilor Conferinţei pe teme de securitate de la München - care califică reuniunea ca fiind doar un for lipsit de legitimitate, menit să uşureze relaţiile între oamenii politici şi industria de apărare şi adoptarea unor decizii legate de acest domeniu sensibil - le-a fost transmisă sugestia de a încerca să perceapă realitatea aşa cum este, fără mistificări. 
"Nu e nimic mai uşor decât să cultivi imaginea unor adversităţi de odinioară, să menţii stereotipuri învechite" a afirmat Preşedintele Conferinţei, Wolfgang Ischinger. "Realitatea este că reuniunea este preocupată, în mod special, de problemele dezarmării, prevenirii războaielor şi crizelor, propunând spre dezbatere chestiunile politice internaţionale cele mai importante. Esenţial este că acestea se dezbat împreună cu reprezentanţi ai societăţii civile internaţionale - precum Human Rights Watch sau Greenpeace - şi cu laureaţi ai Premiului Nobel pentru pace"
 a precizat Wolfgang Ischinger.
Prin tradiţie, la Conferinţa pe teme de securitate de la München nu se adoptă decizii. Reuniunea le oferă participanţilor şansa de a dezbate idei noi într-un cadru informal. 

Deosebit de important este, însă, faptul că acest forum este un bun prilej de dialog pentru demnitari, lideri şi responsabili care, oriunde altundeva în lume, ar prefera - sau ar fi obligaţi de situaţie, date fiind imperativele de imagine - să se evite. La München, însă, în cadrul Conferinţei pe teme de securitate este perfect posibil şi plauzibil, de exemplu, ca un senator american sau un lider vest-european să discute, în afara protocolului strict şi al privirilor iscoditoare ale reprezentanţilor mass media, cu un membru al guvernului iranian.
Biden: “al-Assad trebuie să plece”-Lavrov:”fără folosirea forţei”


Preşedintele Siriei, Bashar al-Assad, trebuie să plece din fruntea ţării, iar comunitatea internaţională, să accepte acest lucru. Declaraţia a fost făcută de vicepreşedintele american Joe Biden, în cadrul Conferinţei de Securitate de la Munchen, unde s-a întâlnit cu şeful diplomaţiei ruse, Serghei Lavrov.

Ministrul rus de Externe, Serghei Lavrov, a afirmat, însă, că nu poate fi de acord cu o soluţie care presupune utilizarea forţei - precizând explicit şi refuzul coridoarelor umanitare.  

"În ceea ce priveşte crearea coridoarelor umanitare, nu sunt de acord. Utilizarea forţei sau orice fel de ameninţări în acest sens sunt inacceptabile"
, a punctat şeful diplomaţiei ruse. 

Reprezentanţii Rusiei şi ai Statelor Unite au discutat şi despre programul nuclear al Iranului. 

Joe Biden s-a pronunţat în favoarea reluării negocierilor directe cu Teheranul. "Am afirmat clar că suntem pregătiţi pentru o întrevedere bilaterală cu liderii iranieni. Nu vom ascunde acest lucru şi îi vom informa pe partenerii noştri în cazul în care această întâlnire va avea loc"
 a declarat vicepreşedintele SUA.

Serghei Lavrov a susţinut, la rândul său, această idee. 
Cei doi oficiali au discutat şi despre perspectivele parteneriatului ruso-american. Vicepreşedintele Statelor Unite a declarat că există un mare potenţial în promovarea colaborării ruso-americane.
 La rândul său, ministrul de Externe al Rusiei a afirmat că vechile stereotipuri sunt o piedică pentru parteneriatul dintre cele două state.
Sugestivă avanpremieră a relaţiilor internaţionale


Conferinţa de Securitate desfăşurată la Munchen este considerată, de cunoscătorii discretelor - dar importantelor - mesaje diplomatice drept o sugestivă scenă pe care se anunţă, fără precizări explicite, evoluţiile internaţionale de esenţă. 


Cu patru ani în urmă – de exemplu - la München, vicepreşedintele Joe Biden plasa reorientarea relaţiei Washingtonului cu Moscova (aşa-numitul "reset") în prim plan. În intervalul scurs de atunci, Casa Albă a pus mare preţ pe "pivotul Asia", reorientându-şi interesul şi politicile de securitate către zona Asia-Pacific.


La conferinţa din 2013, Joe Biden a transmis, prin atitudinea sa, asistenţei - compusă, ca de obicei, din influenţi actori ai scenei politice globale dar şi din cei mai abili traducători ai limbajului diplomatic - că Statele Unite se consideră o putere interesată atât de zona Atlanticului cât şi de cea a Pacificului. Dincolo din această poziţionare diplomatico-strategică mai degrabă precaută se poate deduce că nimic nu este cimentat – întrucât, deocamdată, evoluţiile din zona Asia-Pacific sunt impredictibile. 


În privinţa Europei, însă, Joe Biden a fost mult mai deschis-sugestiv:: referirea vicepreşedintelui american la un posibil viitor acord de liber schimb transatlantic dezvăluie mai mult decât o intenţie. Mai exact, pare a fi o iniţiativă concretă despre care Washingtonul va fi discutat, discret, cu parteneri de pe malul european al Atlanticului.


Logica pragmatică duce la concluzia că demersul este dorit de americani, întrucât Europa rămâne cel mai mare spaţiu economic conectat la piaţa americană. 


Din punct de vedere economic, semnarea unui acord cuprinzător de liber schimb ar modifica harta comerţului mondial. Între SUA şi UE există cel mai mare parteneriat economic din lume. În fiecare zi se rulează mărfuri şi servicii în valoare de peste 1,8 miliarde de euro. Împreună, cele două puteri administrează aproximativ jumătate din potenţialul întregii economii mondiale, gestionând circa o treime din totalul mărfurilor produse la nivel mondial. Potrivit estimărilor UE, un acord amplu de liber schimb între cele două pieţe, având aproximativ 800 de milioane de locuitori, ar genera o creştere a PIB cu 0,5% - adică 65,7 miliarde de euro anual. Şi SUA aşteaptă creşteri comparabile. 


Totuşi, în pofida avantajelor şi semnalelor încurajatoare, nu este deloc sigur că zona de liber schimb transatlantică va deveni realitate. Mari obstacole sunt diversele autorităţi independente de reglementare a pieţei. Este aproape imposibil de crezut că autoritatea americană de certificare a medicamentelor, de exemplu, va accepta un certificat european - reciproca fiind valabilă. Problema este valabilă în multe alte domenii. Nu trebuie uitat că în UE alimentele modificate genetic sunt inscripţionate ca atare, în timp ce în SUA această obligaţie nu există. 
Pe de altă parte, însă, experţi care au participat la negocierea acordului de liber schimb NAFTA susţin că important este ca acest acord să existe – el putând fi mai puţin ambiţios, mai exact, doar de natură să desfiinţeze taxele vamale şi contingentările valabile între SUA şi UE.


Analiştii au reacţionar foarte repede. Extrem de promptă a fost opinia expimată prin Die Welt. Potrivit cotidianului berlinez, lansarea negocierilor americano-europene privind crearea „celei mai ample zone a liberului schimb din lume” ar fi salutară. Crearea acestei zone ar putea fi "cel mai ieftin pachet de măsuri menite să relanseze economiile" americană şi europeană într-un moment de criză şi de recesiune”
. 

Situaţia volatilă din Orientul Apropiat se va adânci în 2013
Martin Indyk, fost ambasador al Statelor Unite în Israel în perioadele 1995-1997 şi 2000-2001 - actual vicepreşedinte şi responsabil pentru politici internaţionale al The Brookings Institution, având ca obiect de activitate studiile politice a detaliat situaţia din Orientul Apropiat într-un interviu pentru Deutsche Welle. A apreciat că regiunea a devenit volatilă şi periculoasă după izbucnirea crizei din Siria - dar  cauza reală este complexă, fiind reprezentată de "o combinaţie de factori, pe termen scurt şi lung"
.

Pe de-o parte, paşii făcuţi de Iran în direcţia unui program nuclear şi colapsul regimurilor politice din regiune reprezintă o provocare serioasă, pe termen lung, la adresa Orientului Apropiat, amplificată de revoltele din nordul Africii - respectiv Libia, Algeria, Mali sau Egipt - consideră fostul ambasador american în Israel. Pe de altă parte, criza din Siria s-a transformat, treptat, în haos, a punctat Martin Indyk.

"Deşi nu cred că un conflict între Israel şi Siria poate fi exclus, probabilitatea ca el să şi aibă loc nu este mare. Mai periculoase pot fi urmările crizei siriene, care s-ar putea solda cu şi mai multe victime civile. Într-o încercare disperată de a se menţine la putere, al-Assad ar putea face uz de arme chimice"
 este de părere diplomatul american.
Martin Indyk opinează că, în Orientul Apropiat, un conflict militar de amploare în Orientul Apropiat nu va apărea ca rezultat al recentelor fricţiuni între Israel şi Siria - exceptând situaţia în care Siria ar considera că este în avantajul ei să atragă Israelul în conflict. " Dacă Siria ar recurge la o acţiune împotriva Israelului, acest lucru s-ar întâmpla extrem de rapid" a afirmat fostul ambasador american în Israel.

Legat de Iran, diplomatul a detaliat, într-o scurtă analiză, că acest stat ar putea fi cauza unui război în zonă doar dacă şi-ar finaliza programul de producere a bombei nucleare - situaţie în care conflagraţia ar fi declanşată de atacurile americane sau israeliene asupra teritoriului iranian. "Teheranul poate ameninţa, însă nu are capacitatea de a face altceva în afara amplificării terorismului şi nu cred că acest lucru ar putea genera un război mai amplu. Însă, există posibilitatea ca Israelul sau Statele Unite să atace oricând Iranul în condiţiile în care Teheranul decide să producă bomba atomică. Acest lucru ar avea, într-adevăr, un impact dramatic în regiune". 
În concluzie, a afirmat Martin Indyk "anul 2013 va fi unul foarte tensionat, iar volatilitatea Orientului Apropiat va fi şi mai mare"
.

 Fostul ambasador american in Israel este de părere că un "atac preventiv" al Israelului ar fi, mai degrabă, contraproductiv în contextul conflictului din Siria - oferindu-i lui Bashar al-Assad posibilitatea de a-i uni pe sirieni împotriva unui duşman extern. "Acest lucru ar fi o problemă, lucru pe care, de altfel, l-au înţeles şi israelienii - care au stat de-o parte".

 Pe de altă parte "Sirienii au depăşit linia roşie de demarcaţie a Israelului, care datează încă din 1976 şi care “prevede” ca sirienii să nu transfere rachete sol-aer Hezbollah-ului sau clienţilor lor din Liban. Această linie roşie de demarcaţie le este cunoscută sirienilor - care, de altfel, au şi respectat-o până nu cu multă vreme în urmă. Aşadar, Siria a depăşit limita şi cred că Israelul a decis ca, în pofida riscurilor., să transmită foarte clar faptul că nu are de gând să tolereze astfel de acţiuni din partea Siriei"
 a precizat Martin Indyk.

Referitor la poziţia şi la rolul Rusiei în acest conflict - ştiut fiind că Moscova   a condamnat fără echivoc acţiunile Israelului - diplomatul american a subliniat: "Ruşii fac tot ce pot pentru a aplana conflictul, încercând să rezolve lucrurile astfel încât sfera lor de influenţă să rămână intactă. Încearcă să se distanţeze de Assad, însă nu vor să-l abandoneze. Rusia ar cam dori ca acesta să se retragă, numai că nu vor să spună acest lucru. Moscova se teme cel mai mult că America i-ar putea “fura” Siria din buzunar, ceea ce, în opinia mea, este o teamă greşită. Nu cred că Obama vrea să aibă Siria în buzunarul său, e clar că nu doreşte să se implice prea mult".

Totuşi, ruşii sunt singurii care au capacitatea de a schimba calculele lui Bashar al-Assad. "Dacă ruşii îi vor transmite clar lui al-Assad că nu-l mai susţin, singura speranţă a acestuia rămâne Iranul. Or, Iranul nu poate face prea mult pentru el. Teheranul încearcă, momentan, să îşi consolideze relaţiile cu alţi jucători, în afara Siriei. De altfel, iranienii au lăsat deja să se înţeleagă că l-ar putea abandona pe al-Assad. Dacă ruşii îl abandonează, Bashar al-Assad ar putea înţelege că jocul s-a sfârşit şi că trebuie să se pregătească de plecare"
 a detaliat Martin Indyk.

Moscova avertizează Damascul: ”După vorbe trebuie să urmeaze fapte”

Moscova a avertizat Damascul în registrul corect identificat de fostul ambasador american.  

"După vorbe ar trebui să urmeze fapte concrete" a afirmat Serghei Lavrov, ministrul rus de Externe. 
Avertismentul Moscovei este cât se poate de limpede.

Serghei Lavrov i-a cerut regimului al-Assad să aibă în vedere dialogul cu opoziţia siriană. Şeful diplomaţiei ruse a calificat conflictul - care durează, deja, de doi ani de zile şi care s-a soldat cu moartea a peste 70.000 de persoane - ca fiind "o cale de nimicire a poporului sirian"
. 
După ce a blocat toate rezoluţiile ONU contra regimului al-Assad, Rusia face acum eforturi de mediere între guvernul de la Damasc şi reprezentanţii insurgenţilor. Reprezentanţi ai guvernului de la Damasc şi ai opoziţiei siriene - mai exact ministrul sirian de Externe, Walid al-Muallim, şi liderul opoziţiei, Moas al-Chatib - ar urma să analizeze, la Moscova, în cadrul medierilor, posibilitatea încetării conflictului. Şeful diplomaţiei siriene şi liderul opoziţiei de la Damasc sunt aşteptaţi la Moscova în momente diferite.
Secretarul general al Ligii Arabe, Nabil al-Arabi, i-a cerut Rusiei să-şi exercite influenţa asupra Damascului în vederea soluţionării conflictului.. "Ruşii au influenţă la Damasc fiindcă livrează, în continuare, arme şi tot felul de materiale, regimului sirian"
 a afirmat Dimitri Trenin, director al filialei Fundaţiei Carnegie pentru Pace de la Moscova. În plus, Rusia oferă suport politic şi moral regimului al-Assad - a adăugat Dimitri Trenin. În cazul în care conducerea siriană ar refuza dialogul cu opoziţia, Rusia şi-ar putea reduce sprijinul.

Totuşi, realitatea a demonstrat că solicitările directe ale Moscovei către Damasc nu s-au materializat într-o atitudine siriană efectivă. 
Kremlinul i-a solicitat în repetate rânduri, lui Baschar al-Assad să se aşeze la masa negocierilor cu opoziţia. Demersul a fost lipsit de efect. 
"Nu cred că Rusia este în măsură să determine conducerea siriană să facă nişte paşi pe care aceasta nu doreşte să-i facă întrucât ar putea însemna sfârşitul regimului"
 a afirmat Heiko Wimmen, expert al Fundaţiei Ştiinţă şi Politică din Berlin. În cazul în care Rusia ar încerca să se impună, relaţia dintre cele două state s-ar tensionat - a completat expertul. 

Dincolo de ideea că, în acest moment, Kremlinul nu are capacitatea necesară de a face presiuni asupra lui al-Assad, nu este exclus ca Moscova să nu aibă, de fapt, voinţa de a exercita presiuni asupra regimului de la Damasc. Rusia este legată de Siria prin legături complexe şi profitabile de cooperare. Este lesne de înţeles că, în aceste condiţii, Moscova nu renunţă uşor la parteneriatul cu Damascul, deşi inclusiv oameni politici din Federaţia Rusă admit faptul că regimul sirian pare a fi din ce în ce mai vulnerabil.

În pofida legăturilor cunoscute şi recunoscute între Rusia şi Siria, Dimitri Trenin nu crede că, în realitate, relaţiile dintre Moscova şi Damasc ar fi strânse: "Assad nu a fost niciodată un apropiat al Rusiei. Tatăl său a avut legături cu ruşii, în vremea Războiului Rece."
 După dispariţia tensiunilor între Est şi Vest – mai clar, după încheierea Războiului Rece - Rusia nu s-a mai implicat în aceeaşi măsură în problema din Orientul Mijlociu. Atitudinea Kremlinului faţă de conflictul sirian - mai exact, blocarea rezoluţiilor în Consiliul de Securitate - a avut la bază raţiuni strict pragmatice, urmărit împiedicarea unei intervenţii a Statelor Unite sau a NATO în Siria. 

Conform opiniei expertului Heiko Wimmen, şansele ca amândouă părţile siriene aflate în conflict – guvernul şi opoziţia - să poarte convorbiri la Moscova în vederea rehzolbării situaţiei sunt minimale. În timp ce adversarii lui Baschar al-Assad doresc să înlăture actualul regim cât mai repede cu putinţă, conducerea de la Damasc insistă să rămână la putere. În aceste condiţii este greu de iniţiat un dialog. Într-o Sirie democratică, clasa aflată la putere n-ar mai avea niciun viitor - susţine expertul Fundaţiei "Ştiinţă şi Politică". Mai devreme sau mai târziu, al-Assad şi apropiaţii săi ar fi traşi la răspundere pentru faptele lor. Se înţelege, deci, că regimul nu vrea să renunţe.

În tabăra insurgenţilor nu există o opinie unitară. Grupuri diverse se dispută între ele legat de modul în care ar trebui purtat un potenţial dialog - fie şi indirect - cu guvernul de la Damasc. 
"Domnul Assad şi clica sa - cu ei nu se poate discuta! În orice caz, cu ei nu poţi să discuţi decât în ce fel vor să zboare mai repede din funcţii"
 - a descris, plastic, Heiko Wimmen, atitudinea opoziţiei siriene. 
În rândurile Coaliţiei Naţionale Siriene se afirmă că invitaţi la dialog ar putea fi doar acei reprezentanţi ai guvernului care nu au “mâinile pătate de sânge”. Experţii sunt de părere că identificarea unui astfel de partener este o iluzie, întrucât războiul durează de prea multă vreme. Specialiştii cred că, pentru moment, cel puţin, un dialog ar eşua. Chiar dacă începutul ar putea părea promiţător, părţile ar sfârşi prin a se învinui reciproc.

“Cele cinci puteri cu drept de veto trebuie să se pună de acord”

Laureatul premiului Nobel pentru Pace, Marrti Ahtisaari, este de părere că neînţelegerile din Consiliul de Securitate al ONU sunt răspunzătoare pentru lipsa progresului în rezolvarea situaţiei din Siria. S-a arătat convins de faptul că alegerile - nicidecum un guvern interimar - ar fi cea mai bună opţiune pentru Siria aflată în plin război civil. 
Marrti Ahtisaari a fost preşedintele Finlandei în perioada 1994-2000. Ulterior a fost numit emisar special al ONU pentru negocierea statutului Kosovo. În 2008 i s-a decernat Premiul Nobel pentru pace. În prezent este copreşedinte al Consiliului European pentru Relaţii Externe şi preşedinte al Comisiei Independente pentru Turcia. 


Trăgând un semnal de alarmă, Marrti Ahtisaari a subliniat numărul mare al morţilor - mereu în creştere, doar 70.000 putând fi identificaţi - şi cel al refugiaţilor, care a ajuns la 700.000 “cu mult mai mulţi decât cei 150.000, aflaţi în ţările învecinate.” Îngrijorător este faptul că un conflict de o asemenea anvergură a scăpat, deocamdată, de sub controlul comunităţii internaţionale.
Referitor la ruşi, laureatul premiului Nobel pentru Pace a afirmat că, din punctul său de vedere, în urma discuţiilor purtate, era clar că Moscova nu voia “înarmarea opoziţiei, dorind începerea de urgenţă a unui dialog între opoziţie şi regimul Assad.” Dar “nimic nu s-a întâmplat.” 
Marrti Ahtisaari s-a declarat foarte dezamăgit de faptul că “marile puteri, cei cinci cu drept de veto în Consiliul de Securitate” au preferat un schimb public de acuzaţii unei dezvoltări constructive a ideilor existente în vederea rezilvării problemei din Siria. Este nevoie de colaborarea ambelor părţi, deci e nevoie atât de dialog cu Arabia Saudită sau Qatar, chiar cu Iranul pentru a pune capăt conflictului din Siria, înainte de a fi ucişi şi mai mulţi oameni, subliniază laureatul Premiului Nobel pentru Pace.
“Acum şi mai greu de urnit lucrurile sunt şi mai greu de urnit din loc. Au existat idei. Cineva a trecut să mă vadă când m-am întors din Kosovo, cineva care a propus desfăşurarea unor alegeri în Siria. Nu era o idee imposibilă din start. Dacă opoziţia crede în continuare că se bucură de atât de multă popularitate, de ce să nu participe la alegeri?”
 a subliniat Marrti Ahtis, printr-o interogaţie, soluţia alegerilor - cu precizarea că, la acestea, trebuie să participe şi opoziţia. 

Subliniind faptul că autorităţile de la Damasc nu se află în situaţia de a putea organiza alegeri, dată fiind situaţia din ţară, Marrti Ahtis sugerează că acestea ar putea deveni efective prin implicarea Organizaţiei Naţiunilor Unite - cu condiţia semnării unui acord de încetare sau suspendare a ostilităţilor pe perioada desfăşurării lor. 

Laureatul Premiului Nobel pentru Pace a precizat, totodată că, potrivit experienţei sale, reuşita unui astfel de demers ar putea fi garatată de prezenţa trupelor de menţinere a păcii pe teritoriul Siriei, în perioada respectivă - exemplificând prin cazul Namibiei unde, pentru supravegherea menţinerii calmului pe perioada alegerilor, au staţionat 3500 de militari şi 1500 de poliţişti. Dat fiind că situaţia din Siria mult mai gravă şi mai tensionată, pentru buna desfăşurare a alegerilor ar fi nevoie de 10000 de militari şi poliţişti.      

Implicarea ONU în organizarea alegerilor în Siria - presupunând supravegherea întreruperii conflictelor în acea perioadă prin prezenţa trupelor de menţinere a păcii - se poate realiza doar printr-un acord între statele cu statut de membru permanent al Consiliului de Securitate, care au drept de veto. 

În pofida faptului că Moscova a folosit dreptul de veto pentru a bloca acţiunile preconizate în privinţa Siriei, laureatul Premiului Nobel pentru pace consideră că, în perioada următoare, sunt posibile negocieri între Moscova şi Washington pentru identificarea unei soluţii în vederea organizării de alegeri în Siria, cu implicarea ONU. Discuţiile pot purta şi asupra ordinii desfăşurării alegerilor - urmând a se estima prioritatea celor generale sau prezidenţiale, cu menţiunea că este extrem de greu de crezut că Bashar al-Assad se va retrage de bunăvoie de la putere.  
“Cred că ar trebui să folosim orice mijloc pentru încetarea crimelor. E foarte trist să constaţi că, pentru moment, comunitatea internaţională este atât de incompetentă, atât de paralizată”
 a concluzionat Marrti Ahtisaari. 
Livrări de armament în Orientul Apropiat

Înarmarea în Orientul Apropiat - şi zonele care pot fi considerate sigure pentru livrările de armament, mai ales în contextul pericolului nuclear iranian - sunt subiecte importante şi controversate. 

De la Bosfor până la Golful Persic se întinde una dintre zonele cu o concentraţie extrem de ridicată de arme. Este regiunea cea mai dens militarizată, conform unui studiului Index Militar Global. 
"Într-o astfel de regiune, trebuie să fii foarte atent cui îi vinzi arme. O ţară precum Emiratele Unite este, de exemplu, relativ stabilă"
 a apreciat Christian Mölling, expertul în armament al Fundaţiei Ştiinţă şi Politică din Berlin. 
Guvernul german consideră Arabia Saudită ca fiind un factor de stabilitate regională, chiar dacă admite că există probleme evidente în materie de practica drepturilor omului. 
Faptul că, în pofida acestei evidenţe, Berlinul tratează Arabia Saudită ca pe o excepţie riscă să aibă valoare de precedent. Pe cale de consecinţă şi alte state cu majore deficite democratice ar putea deveni, cu acordul autorităţilor de la Berlin, cumpărători ai producţiei germane de armament, avertizează Jan Grebe, cercetător al International Center for Conversion din Bonn. Jan Grebe a amintit, în context, cu titlu de subliniere, faptul că unele dintre tancurile livrate Arabiei Saudite de Germania au fost scoase în stradă şi folosite împotriva protestatarilor din Bahrein. 
Arabia Saudită îşi pune la punct arsenalul cu bătaie spre principalul inamic regional, Iranul. 

Chiar dacă Iranul este considerat, deocamdată, adversarul întregii lumi, un control al depozitelor militare şi chiar o strategie de dezarmare ar fi mai eficiente decât o escaladare a accesului la tehnologii de război, consideră Jan Grebe. În plus, tehnica militară reprezintă un bun de folosinţă îndelungată - fiind imposibil de evaluat cum vor evolua, în timp, relaţiile între statele din regiune şi, pe cale de consecinţă, cine va putea beneficia, în viitor, de armele livrate astăzi unor parteneri consideraţi de încredere, a subliniat Jan Grebe. 
Pe de altă parte, cancelarul german Angela Merkel a plasat securitatea Israelului printre obiectivele importante ale Germaniei. 

În anul 2012, când Egiptul a comandat submarine germane, Berlinul a asigurat Tel-Avivul că va bloca orice livrare în cazul unor manifestări anti-israeliene ale puterii de la Cairo, avându-l ca vârf pe Mohamed Mursi. 

Paralel cu astfel de măsuri de precauţie, Germania a livrat Israelului submarine ce se pot preta la încărcături nucleare.

Opoziţia de la Berlin doreşte o lege în baza căreia să existe un control al comerţului cu armament. În opinia liderului parlamentarilor ecologişti, Jürgen Trittin, legea ar trebui să interzică în mod explicit livările de tehnică militară şi armament către ţări care ameninţă sau pot ameninţa securitatea Germaniei, care pun în pericol securitatea propriilor cetăţeni şi încalcă drepturile omului. 
Propunerea ecologiştilor a fost inoportună pentru industria de profil, puternic orientată către Orientul Apropiat, după ce statele europene şi-au redus simţitor dispozitivele militare şi au fost puternic marcate de criza economică. 
Conferinţa de Securitate, întâmpinată cu demonstraţii de protest


Conferinţa de Securitate de la Munchen s-a desfăşurat şi în acest an pe fundalul unor demonstraţii. 

Îndemnaţi de Alianţa împotriva războiului şi rasismului, sute de oameni s-au adunat în faţa hotelului Bayerische Hof - clădirea în care s-a desfăşurat evenimentul. Potrivit demonstranţilor, Conferinţa pentru Securitate, la care participă şefi de state şi de guverne din întreaga lume, este doar o sursă de conflicte. "Nu este vorba despre faptul că Germania ar trebui sau nu să intervină. O intervenţie în Mali sau Siria şi livrarea de arme către aceste ţări nu ajută cu nimic. Asta sporeşte şi mai mult pericolul unui război"
 a declarat o protestatară. 

Manifestanţii şi-au exprimat nemulţumirea şi faţă de acordarea Premiului Nobel pentru Pace Uniunii Europene, în anul 2012. 

"Este păcat că Uniunea Europeană a primit Premiul Nobel pentru Pace. Mă întreb pentru ce le-a fost acordat. Liderii UE utilizează drone militare, care sunt adevărate arme pentru a ucide. Este îngrozitor"
 a afirmat un alt protestatar . 
În Munchen au fost mobilizaţi 3.500 de poliţişti  pentru asigurarea securităţii desfăşurării lucrărilor Conferinţei pe teme de securitate. 
Spaţiul din preajma hotelului în care s-au desfăşurat dezbaterile a fost verificat cu ajutorului câinilor poliţişti special antrenaţi.

FORMUL ECONOMIC DE LA DAVOS: 
“MAREA TRANSFORMARE”
Forumul Economic Mondial desfăşurat la Davos, în perioada 23-27 ianuarie, a reunit 50 de şefi de stat sau de guvern, sute de miniştri şi peste 1000 de lideri importanţi ai economiei mondiale. 
Tema conferintei - "Marea transformare: Crearea unor noi modele" - a presupus, pe agenda reuniunii, dezbateri privind viitorul capitalismului, şomajul în rândul tinerilor, securitatea cibernetică, siguranţa alimentară, între alte subiecte.

Printre liderii politici marcanţi s-au numărat cancelarul german Angela Merkel, premierul rus Dmitri Medvedev şi premierul britanic David Cameron.
Franţa a fost reprezentată de o delegaţie de miniştri. 

Din partea SUA a participat ministrul de Finanţe, Timothy Geithner.
Printre participanţii de marcă s-au mai numărat secretarul general al ONU, Ban Ki Moon, preşedintele Băncii Centrale Europene, Mario Draghi, directorul Fondului Monetar International, Christine Lagarde, preşedintele Băncii Mondiale, Jim Yong Kim - care a preluat acest post cu şase luni în urmă. Nu în ultimul rând, sunt de semnalat prezenţele unor potentaţi ai economiei mondiale - precum Bill Gates, fondatorul Microsoft. 

Ultima reuniune de la Davos s-a desfăşurat într-o atmosferă mai calmă şi mai optimistă decât s-ar fi aşteptat a fi cu câteva luni în urmă - şi comparative cu anul trecut. Este efectul domolirii crizei economice şi atenuării crizei financiare, apreciază analiştii Washington Post. De exemplu, şeful JP Morgan a anunţat un beneficiu de 20 de miliarde de dolari. 
În opinia iniţiatorului reuniunilor de la Davos, Klaus Schwab este nevoie de soluţii urgente pentru revitalizarea capitalismului, care, în forma consacrată, nu mai poate face faţă provocărilor şi transformărilor mondiale. La ultima reuniune a elitei economice şi politice mondiale, Klaus Schwab a lansat un adevărat slogan “Capitalismul în vechea sa formă nu mai corespunde lumii actuale. Să căutăm soluţii!”

"Dificultăţile şi riscurile nu au dispărut. Pericolul unui colaps al economiei mondiale persistă, în cazul unui şoc puternic"
 a declarat Klaus Schwab. 


Klaus Schwab a atras atenţia asupra faptului că, până acum, redresarea economică nu a adus îmbunătăţiri pe piaţa locurilor de muncă. Este nevoie de antreprenori cu o mai pronunţată constiinţă socială şi tineri care să se orienteze către domeniile cele mai căutate pe piaţa muncii, precum ştiinţa şi tehnologia.

Premierul Japoniei, Yoshihiko Noda, a oferit ajutor financiar ţărilor din zona euro. A precizat că actuala criză a datoriilor din zona euro reprezintă cel mai mare pericol pentru economia mondială - pe cale de consecinţă, şi pentru economia niponă. 

Alături de Coreea de Sud şi de India, Japonia caită căi pentru reducerea riscului contaminării Asiei. 
 
Comisia UE a intenţionat să folosească Forumul de la Davos ca pe un cadru în care să poată discuta cu reprezentanţi ai sistemului bancar şi cu oameni politici despre controlul asupra marilor bănci. Comisarul european pentru piaţă internă şi servicii, Michel Barnier, s-a pronunţat asupra necesităţii unei reglementări mai ferme a salariilor şi primelor bancherilor. 
Pentru ca factorii mondiali de decizie - din zonele politică şi economică - să poată rămâne în permanentă legatură şi după Forumul de la Davos, omul de afaceri indian Vivek Ranadivé a inaugurat, în cadrul reuniunii, un “Facebook pentru liderii mondiali”
, denumit Topcom.
În altă ordine de idei, Fondatorul grupului Microsoft, miliardarul american Bill Gates, a anunţat la Forumul economic de la Davos că fundaţia Bill & Melinda Gates va dona 750 de milioane de dolari pentru Fondul global de lupta impotriva SIDA, tuberculozei si malariei, a precizat Reuters. 
Anunţul a fost făcut în timpul dezbaterii "Asigurarea securităţii hranei". Suma se adaugă donaţiilor de 650 de milioane de dolari făcute de fundatia lui Bill Gates pentru fondul menţionat de la înfiinţarea acestuia, în urmă cu zece ani.

"Sunt vremuri economice dificile, dar asta nu este o scuză pentru a reduce ajutoarele destinate celor mai săraci oameni din lume"
 a precizat Bill Gates.

 Pentru asigurarea bunei desfăşurări a reuniunii de la Davos şi cu scopul prevenirii incidentelor, au fost mobilizaţi aproximativ 5.000 de militari elveţieni - câte doi pentru fiecare participant  (swissinfo). În fapt, este vorba despre cea mai amplă desfăşurare de forţe de securitate din întreaga istorie a Forumului economic mondial. A fost asigurată protecţia atât la sol cât şi în spaţiul aerioan.

Zăpada neobişnuit de abundentă a creat probleme organizatorilor, fiind nevoie de eforturi suplimentare din partea militarilor pentru instalarea celor 18 km de gard necesari pentru securitatea Forumului de la Davos.

Date fiind măsurile sporite de siguranţă, activiştii mişcării Occupy şi-au stabilit tabăra mai departe de centrul conferinţei, ca de obicei. 
În timpul lucrărilor, s-au desfăşurat mişcări de protest şi în alte localităţi - manifestări care au generat reacţii ale autorităţăţilor. 

În urma unui protest organizat la Berna au fost amendate 150 de persoane. 
Pericolul modificărilor climatice eludat via problemele financiare

Situaţia economică globală rămâne fragilă, iar problemele financiare deturnează atenţia de la modificări climatice importante, se arată în raportul pentru 2013 privind riscurile la nivel mondial, al Forumului Economic Mondial. 

"În contextul în care încercăm să restaurăm încrederea şi creşterea la nivel global, liderii nu pot continua să ignore riscurile, dacă scopul nostru colectiv rămâne să valorificăm oportunităţile de transformare care pot îmbunătăţi starea lumii. Dinamismul lumii noastre hiper-conectate necesită o creştere a rezistenţei faţă de numeroasele riscuri globale care se prefigurează"
 a subliniat Klaus Schwab, fondatorul şi preşedintele executiv al Forumului Economic Mondial.

După un an caracterizat de fenomene climatice extreme - de la uraganul Sandy şi inundaţiile din China, la secete extreme şi topirea gheţarilor din Oceanul Arctic la un nivel fără precedent, experţii atrag atenţia cu privire la riscurile reprezentate de creşterea emisiei de gaze cu efect de seră.

"Două furtuni sunt pe cale să intre în coliziune, una reală şi una economică. Dacă nu alocăm resursele necesare pentru a reduce riscurile reprezentate de fenomenele climatice severe, prosperitatea globală a viitoarelor generaţii poate fi ameninţată"
 a avertizat John Drzik, director general al firmei de consultanţă Oliver Wyman Group.

Diferenţele tot mai mari între venituri şi datoria guvernamentală nesustenabilă sunt identificate ca fiind principalele riscuri globale.

Fondul Internaţional Monetar estimează o creştere redusă pentru economiile avansate, cu o rată anuală cuprinsă între 1,3%-2,6% în perioada 2012-2017. Alături de fragilitatea fiscală, acest factor va continua să afecteze cheltuielile publice. 
Având în vedere nivelurile actuale ale datoriei guvernamentale şi deficitului pentru aceste economii, va fi nevoie de ani de eforturi politice şi economice concertate pentru ca datoria ca nivel din Produsul Intern Brut a Statelor Unite ale Americii, Japoniei şi multor ţări din zona euro să scadă, se mai arată în raport.

De asemenea, creşterea economică a economiilor emergente şi în curs de dezvoltare va încetini. Instabilitatea din zona euro va continua să modeleze perspectivele globale în următorii ani.

Alte riscuri majore constau în fenomenul cunoscut sub numele de "incendii digitale sălbatice". Deşi este o forţă benefică, democratizarea informaţiei poate avea, totodată, consecinţe volatile şi imprevizibile, atenţionează autorii raportului. Este menţionat, cu titlul de exemplu, un film difuzat pe Internet în care sunt criticate obiceiurile musulmane, care a generat revolte violente.

Raportul vizează şi aspecte privind sănătatea, în contextul dezvoltării unei rezistenţe la antibiotice.

Sărăcia, adâncită de încălzirea globală – nevoia de “viitor verde”


Săracii planetei vor fi primii afectaţi de încălzirea globală a subliniat Jim Yong Kim, preşedintele Băncii Mondiale, cu ocazia Forumului Economic Mondial.

"Creşterea preţului la grâu sau cereale, din cauza secetei, va fi resimţit în primul rând de cei mai săraci, care ar trebui să plătească mai mult pentru a se hrăni".
 
"Trebuie să ne ocupăm de cei săraci, pentru că ei sunt cei mai vulnerabili la schimbările climatice" a adăugat oficialul american, explicând că preţurile ridicate la alimente vor antrena probleme de malnutriţie la copii. 

Preşedintele Băncii Mondiale a amintit concluziile unui raport privitor la încălzirea planetei publicat în noiembrie 2012. "Am fost foarte şocat" a declarat Jim Yong Kim, referindu-se la scenariul sumbru prezentat, potrivit căruia creşterea temperaturilor medii globale cu încă 4 grade C până în anul 2060 va genera o "cascadă de cataclisme" care vor afecta, în primul rând, ţările sărace, ruinând eforturile făcute ani întregi pentru dezvoltare.

În discursul său, Jim Yong Kim s-a arătat încrezător că recentele fenomene meteorologice extreme - precum valul de frig intens în Europa şi seceta din Australia - vor determina guvernele şi opinia publică să înţeleagă necesitatea angajării "pentru un viitor verde".

Preşedintele Băncii Mondiale a dat drept exemplu China, care, în opinia sa, este ferm orientată către o "economie verde". "Chinezii si-au fixat obiective ambiţioase în acest sens"
 a precizat Jim Yong Kim. 

Pentru a reduce importul de petrol, China a promis investirea a peste 14 miliarde de dolari, până la sfârşitul deceniului în curs, pentru dezvoltarea infrastructurii necesare producerii a 5 milioane de maşini electrice şi pentru lansarea de programe-pilot în scopul încurajarea utilizării unor astfel de autovehicule. 
Guvernul chinez a cheltuit, în ultimii zece ani, 54 miliarde de dolari pentru dezvoltarea bateriilor destinate masinilor electrice. În Shenzhen, autorităţile subvenţioneaza cu 50% achiziţionarea de vehicule electrice.

În domeniul industrial, autorităţile de la Pekin au promis închiderea, până în 2015, a 1.200 de uzine foarte poluante. 

“Pericolul ruperii zonei euro nu a dispărut”


Criza din Europa nu s-a încheiat, chiar dacă euro s-a stabilizat, potrivit bancherilor şi miniştrilor de Finanţe prezenţi la Forumul Economic Mondial de la Davos, care au avertizat că depăşirea problemelor economice şi a şomajului masiv va dura ani.


"Există o diferenţă clară între abordarea din interiorul pieţelor financiare - unde se crede că multe probleme au fost rezolvate - şi cea a oamenilor legaţi de economia reală, în special din guverne"
 a declarat ministrul suedez de Finanţe, Anders Borg.

Şomajul din Europa va scădea cu numai 0,1% în acest an, economia este în stagnare, salariile reale nu cresc în majoritatea ţărilor, iar Suedia şi Franţa vor avea nevoie de ani pentru reformarea pieţelor muncii, a precizat Anders Borg. "În aceste condiţii, este foarte periculos să declarăm că s-a încheiat crizei, pentru că acest lucru ar submina percepţia necesară la nivelul companiilor, al populaţiei, al sindicatelor, pentru a putea depăşi această situaţie"
.

Suedia nu este membră a zonei euro, dar Anders Borg a fost printre cei mai fervenţi critici ai modului în care regiunea a administrat criza datoriilor suverane, de la sfîrşitul anului 2009.
Un reprezentant al unei bănci europene a declarat că optimismul de pe pieţele financiare, privind depăşirea riscului de rupere a zonei euro, a luat-o înaintea realităţii. "Criza nu s-a terminat, iar ideea că riscul a dispărut este una periculoasă "
.

Directorul general al FMI Christine Lagarde şi directorul general al Deutsche Bank, Anshu Jain, care au prezidat o întâlnire cu uşile inchise la Davos, au refuzat să dea declaraţii.
Barry Eichengreen - economistul american care a studiat posibilele implicaţii ale unei eventuale dispariţii a monedei euro - a declarat, la Davos, că Europa s-ar putea confrunta cu o nouă criză a datoriilor dacă liderii europeni vo continua să acţioneze lent. 
"Nimic nu s-a rezolvat în zona euro, unde pieţele au trecut brusc de la la un pesimism exagerat la un optimism prematur" a afirmat Barry Eichengreen. A atras atentia că ar putea "izbucni din nou in anul 2013"
 criza datoriilor împovărătoare pentru guvernele şi băncile din statele zonei euro. Pentru a preveni această situaţie, Barry Eichengreen consideră că este necesar ca sistemul bancar să fie asanat, iar băncilor falimentare nu trebuie să li se dea posibilitatea să-şi mărească datoria publică prin acordarea unor ajutoare de stat destinate salvării lor.

Statele foarte îndatorate, precum Spania şi Italia, s-au confruntat în anul 2012 cu nişte costuri foarte ridicate la împrumuturile de pe pieţele financiare secundare. Ratele dobânzilor la aceste împrumuturi au scăzut după măsurile luate de zona euro. Una dintre acestea a fost oferta Băncii Centrale Europene de a cumpăra titluri emise de statele îndatorate, daca acestea promit că îşi vor reduce deficitele bugetare. O altă iniţiativă a fost propunerea creării unei aşa-numite uniuni bancare ce va conduce la transferul supravegherii băncilor către o entitate unica legată de Banca Centrala Europeană.

Dar, Europa este, încă, în recesiune, ceea ce creşte presiunea pe finanţele publice. "Europenii vor fi scoşi repede din starea lor de automulţumire” a afirmat Barry Eichengreen, în opinia căruia „volatilitatea din prima jumătate a anului trecut va recidiva". "Nici una dintre problemele remanente nu a fost rezolvată. Nu avem creştere economică în Europa. Germania însăşi este în pragul recesiunii. Uniunea bancară nu există şi consensul asupra realizării acesteia nu mai există, aşa că pieţele îşi vor pierde răbdarea la un moment dat şi criza va reveni"
.

Pe de altă parte, însă, părăsirea zonei euro ar fi extrem de costisitoare şi ar conduce la haos, indiferent de ţara care ar recurge la această măsură. Liderii politici sunt conştienţi de aceste costuri, ceea ce înseamnă, logic, că scenariul ieşirii unei ţări foarte îndatorate - precum Grecia, de exemplu - din zona euro este exclus în acest moment, consideră Barry Eichengreen.

Criza zonei euro - “fază nouă, foarte periculoasă”


Nouriel Roubini - supranumit profetul crizei din cauza estimărilor sale apocaliptice asupra economiei mondiale - a formulat o serie nouă de previziuni de natură a tempera orice posibil optimism al participanţilor Forumului Economic de la Davos.

"Europa este în recesiune, iar creşterea economiei americane este una extrem de anemică. Există o încetinire economică şi în China, chiar acum"
 a precizat Nouriel Roubini..

Datele publicate de guvernul de la Londra arată că economia Marii Britanii s-a contractat mai mult decât anticipau analiştii, aducând ţara mai aproape de o recesiune de tip W.

Fondul Monetar Internaţional a înrăutăţit estimările pentru creşterea economică mondială şi a avertizat chiar că în zona euro criza trece printr-o "fază nouă, foarte periculoasă". 

Nouriel Roubini apreciază că zona euro are prea multe probleme. "În zona euro sunt multe probleme, cum ar fi datoriile publice foarte mari şi conturile curente ale unor state. Acestea nu pot fi rezolvate de către Banca Centrală Europeană prin tipărirea de bani. Se vor rezolva în ani de zile, iar acum contagiunea deja s-a produs"
.

„Profetul crizei”, Nouriel Roubini, consideră că soluţia ieşirii din criză este relaxarea monetară masivă. "Banca Centrală Europeană trebuie să acţioneze rapid cu măsuri de relaxare monetară masivă pentru a preveni agravarea crizei, în timp ce măsurile de austeritate ar trebui domolite"
. 

În opinia sa, moneda euro ar trebui depreciată cu 20%-30% pentru a ajuta economiile din zona euro.

Joseph Stiglitz: SUA trebuie să dezvolte egalitatea de şanse


În Statele Unite ale Americii, 1% din populaţia bogată deţine 25% din avuţia naţională a declarat la Forumul de la Davos economistul american Joseph Stiglitz, laureat al Premiului Nobel, subliniind necesitatea ca SUA să dezvolte egalitatea de şanse a cetăţenilor.


Joseph Stiglitz a pledat cauza creşterii şanselor de acces la educaţie pentru "cei mai de jos 50% dintre americani, salarii minime mai mari şi mai multe contracte colective de muncă"
. 


"Americii ii place să se vadă pe sine drept ţara egalităţii şi oportunităţii, aşa-numitul vis american este adânc înrădăcinat în mentalitatea noastră" a afirmat Joseph Stiglitz. "Statisticile arată, însă, altceva - anume că Statele Unite ale Americii au unul dintre cele mai scăzute niveluri în materie de oportunităţi dintre toate economiile avansate. Şansele în viaţă ale unui copil depind în mult mai mare măsură de venitul părinţilor lui decât în majoritatea celorlalte state industrializate"
 a subliniat Joseph Stiglitz. În context, laureatul Premiului Nobel a comparat situaţia Statelor Unite din ultimii 30 de ani cu cea dintre sfârşitul celui de Al Doilea Razboi Mondial şi 1980, când economia americană s-a bucurat de "o creştere rapidă în care am crescut cu toţii"
.

Joseph Stiglitz a avut cuvinte de apreciere la adresa Braziliei, unde un efort major al forţelor politice în ultimii 20 de ani a îmbunătăţit în mod semnificativ egalitatea de şanse - domeniu în care, a precizat laureatul Premiului Nobel, ţările scandinave sunt cele mai avansate. 
„Politica de austeritate este contraproductivă”

Problemele din ultimii ani au afectat grav economia zonei euro şi au creat dezechilibre politice periculoase. Pe cale de consecinţă, anul 2013 va fi extrem de turbulent, a avertizat George Soros la Forumul Economic Mondial desfasăşurat la Davos. 

Potrivit miliardarului american, intervenţia Băncii Centrale Europene pentru salvarea monedei unice - doar după ce şi-a dat acceptul şi cancelarul german, Angela Merkel - şi-a atins scopul, însă a "deteriorat" continentul care o foloseste. "Germania a făcut minimul necesar pentru a salva euro"
 a subliniat George Soros. Rezultatul acestor intervenţii este o zonă euro împărţită în creditori - ţări precum Germania, Olanda şi cele scandinave - şi debitori - Grecia, Italia, Spania, Portugalia şi Irlanda. "Creditorii controlează totul şi, din păcate, se ceartă pentru o politică de austeritate care este contraproductivă"
. 

În timp ce Banca Centrală Eueopeană şi Fondul Monetar Internaţional au solicitat reduceri de cheltuieli şi creşteri de taxe cu titlu de condiţie pentru oferirea de sprijin financiar, "datoriile excesive nu pot fi reduse prin reducerea Produsului Naţional Brut"
 a subliniat George Soros. În opinia sa fermă, austeritatea împinge zona euro spre recesiune, chestiune de natură să agraveze tensiunile politice. 

În prezent, există pericolul ca Uniunea Europeană - o asociaţie voluntară de state cu drepturi egale - să se divizeze într-un sistem în care să existe un "centru" şi o "periferie" a avertizat George Soros. Centrul ar controla politicile la nivelul Ununi Europene, iar statele de la periferie s-ar afla, permanent, într-o pozitie inferioara, de subordonare.

Încep, de asemenea, să apară probleme între statele din Europa şi alte ţări dezvoltate, existând, deja, un "război incipient al monedelor" a precizat George Soros. A asemănat situaţia din prezent cu cea de după cel de Al Doilea Război Mondial, când Statele Unite ale Americii şi alte ţări dezvoltate controlau fluxul de capital şi au impus ţărilor în curs de dezvoltare o disciplină fiscală aspră. 

"Problema politică a Europei este că ţările creditoare, în special Germania, sunt la conducere. Efectiv, nimic nu poate fi propus la nivel european fără să-şi dea Germania acordul"
. Soluţia financiară la problemele europene "nu este acceptabilă din punct de vedere politic şi, pe termen lung, este intorelabilă. Astfel, euro riscă sa distrugă Uniunea Europeană" a avertizat George Soros. 

Banca Centrală Europeană nu practică o relaxare a politicilor monetare. 

În Japonia, banca centrală încearcă să devalorizeze yenul pentru a majora exporturile. "Este o provocare directă pentru Germania" a afirmat George Soros, având în vedere că Germania şi Japonia sunt concurente directe la exporturile produselor de calitate ridicată. "Divergenţele dintre yen şi euro se vor agrava şi acest lucru va avea un efect negativ asupra performanţei Germaniei"
 a adăugat, subliniind că, astfel, s-ar putea ajunge la tensiuni între Germania şi Japonia.

David Cameron - ofensivă la Davos: ”NU ţării numite Europa”

La o zi după ce a zguduit peisajul politic al Europei propunându-le britanicilor posibilitatea de a vota dacă vor sa nu ca Regatul Unit să rămână în Uniunea Europeană, David Cameron a insistat, la Davos, asupra faptului că refuză proiectul care ar putea duce la o Europă federală - la o “ţară numită Europa”.  

"Încercarea de a împinge ţările într-o centralizată uniune politică va fi o mare greşeală, iar Marea Britanie nu vrea să ia parte la aceasta"
 a precizat, ferm, premierul britanic într-un discurs susţinut cu ocazia Forumului Economic Mondial de la Davos.

"Dacă Europa trebuie să fie o uniune politică, o ţară numită Europa, atunci nu sunt de acord"
 a precizat David Cameron, pledând cauza unei Uniuni Europene mai flexibile.

Pe de altă parte, David Cameron a criticat extrem de aspru, la Forumul Economic Mondial de la Davos, proiectul franco-german de taxare a tranzacţiilor financiare pe care l-a calificat  „o nebunie”
. 

David Cameron a adus în sprijinul afirmaţiilor sale chiar estimările Comisiei Europene referitoare la impactul introducerii taxei în Uniunea Europeană - improbabilă, ţinând cont de existenţa opoziţiei britanice.

Potrivit premierului britanic, CE a estimat pierderea a 500.000 de locuri de muncă, reducerea PIB-ului UE cu aproximativ 200 miliarde de dolari şi retragerea a circa 90% dintre operatori de pe unele pieţe financiare din regiune.

„Nu putem continua în acest fel” a afirmat David Cameron, cerându-le europenilor să dea dovadă de curaj, aşa cum a făcut Marea Britanie.

„Prin măsuri curajoase de reducere a datoriei, Marea Britanie a demonstrat că este posibilă recâştigarea încrederii pieţelor financiare” a subliniat premierul britanic. El a precizat că situaţia din Europa este ceva mai bună în comparaţie cu anul trecut, dar lucrurile nu sunt, încă, reglate - în aceste condiţii, zona euro trebuie să ia decizii rapide pentru ieşirea din criză. 
„Nu mă număr printre cei care cred că monedele unice nu pot funcţiona. Uitati-vă la America şi la Regatul Unit. Dar, pentru reuşita uniunilor monetare este nevoie de câteva caracteristici comune”
 a precizat premierul. David Cameron a menţionat existenţa unei bănci centrale comune care să stea, cu fermitate, în spatele sistemului financiar şi monetar; integrare economică  profundă, dar cu flexibilitatea necesară pentru absorbirea şocurilor economice; un sistem de transferuri bugetare şi de euroobligaţiuni care să facă faţă tensiunilor şi dezechilibrelor între diferitele state membe ale Uniunii Europene.

Din păcate, a precizat David Cameron, nu numai că zona euro nu are toate aceste caracteristici, dar nu are cu adevarat nici una dintre ele.

"Nu pretind că va fi uşor. Sunt etape radicale, măsuri dificile pentru toate ţările"
 a afirmat explicit premierul britanic, menţionând că acesta este şi motivul pentru care Marea Britanie nu a intrat în zona euro.
David Cameron a insistat asupra faptului că Europa începe să fie părăsită de investitori şi lăsată în urmă de concurenţa din afara Bătrânului Continent. Tendinţa Uniunii Europene de a permite apariţia, în interiorul ei, a unui uriaş aparat birocratic postmodern, este îngrijorătoare. Este vorba despre un aparat care, departe de a impulsiona inovaţia, educaţia, investiţiile şi de a promova creşterea economică, se transformă într-o imensă frână, devenind un factor de costuri exorbitante şi „de plângeri pentru cetăţeni şi lumea de afaceri”
 după cum s-a exprimat David Cameron.
Marea Britanie este stat membru al Uniunii Europene nu din greşeală, dar pentru că a dorit acest lucru, a precizat David Cameron, adaugând că britanicii vor ca Europa să aibă succes - nu doar economic, dar şi ca forţă politică.
Angela Merkel în defensivă: Germania şi “prietenul ei” Cameron


Zona euro nu trebuie sa fie un "magazin închis"
 pentru ţări ca Marea Britanie, a declarat cancelarul german, Angela Merkel, în cadrul Forumului Economic Mondial de la Davos. 

Regulile pentru ţările din zona euro ar trebui sa fie "restrictive" doar pentru ele, însă "accesibile" pentru alte state membre ale Uniunii Europene, precum Marea Britanie, a afirmat Angela Merkel după ce premierul David Cameron a declarat că, în condiţiile în care Partidul Conservator va câştiga alegerile, va organiza un referendum prin care cetăţenii britanici să se pronunţe daca mai vor sau nu, ca Regatul Unit să rămână în UE, a precizat Financial Times. 

Angela Merkel s-a abţinut să critice decizia premierului britanic privind referendumul, limitându-se la precizarea că Germania şi "prietenul ei", Cameron, vor lupta împreună împotriva evaziunii fiscale. 

De asemenea, cancelarul german s-a referit la un acord de liber schimb între Uniunea Europeană şi Statele Unite ale Americii, care, în trecut, nu s-a putut realiza din cauza neîntelegerilor privind exporturile de produse agricole. 

Angela Merkel a subliniat că dezvoltarea economică şi consolidarea fiscală sunt "două feţe ale aceleeaşi monede"
. 

A precizat că restul ţărilor europene trebuie să atingă acelaşi nivel de competitivitate industrială cu Germania, întrucât nu vrea să rişte importanţa exporturile germane mulţumindu-se cu "cel mai mic numitor comun"
. 
Stresul crizei lasă urme, dar - a apreciat cancelarul geman - nu există riscul divizării Europei din acest motiv. Este clar, însă - consideră Angela Merkel - că este o ocazie aproape unică de testare a solidarităţii, iar în criza actuală s-a ajuns la un nivel al cooperării cu totul aparte. Chiar dacă Marea Britanie pare că nu vrea să considere politica europeană, propria politică. 

“Sunt convinsă că Marea Britanie vrea să rămână membră a Uniunii Europene. Coeziunea “celor 27” nu este întotdeauna usoară, e sigur. Dar, pentru noi, germanii, înţelegerea atât cu statele membre UE “mari”, cât şi cu cele “mici”, - cu cele care ne sunt partenere de la început sau de mai puţină vreme - este o prioritate. Căutăm un echilibru în relaţiile cu toate statele Uniunii Europene - desigur, şi cu Marea Britanie”
 a precizat cancelarul german. 

Referitor la vocile ce se ridică din Europa, întrebându-se dacă nu cumva Germania are, acum, prea multă putere şi influenţă, Angela Merkel afirmat că, în situaţii dificile, preluarea responsabilităţilor şi asumarea prerogativelor de lider echivalează cu un anumit risc. Germania nu se teme să asume riscuri pentru o cauza nobilă, precum cea a salvării Europei. 
UNIUNEA EUROPEANĂ CONFRUNTATĂ CU POSIBILITATEA DESPRINDERII UNOR STATE MEMBRE
Precedentul britanic
Premierul britanic, David Cameron, a anunţat că, în condiţiile în care Partidul Conservator va câştiga următoarele alegeri, va organiza un referendum pentru rămânerea în sau ieşirea Marii Britanii din Uniunea Europeană. 

David Cameron a precizat că va încerca să renegocieze acordul cu Uniunea Europeană. În fapt, va solicita derogarea de la ideea “mai multă integrare”. 

Premierul britanic a precizat că solicitările britanice vizează, în principal, “repatrierea”
 unor prerogative cedate Bruxelles-ului, cu precădere privind justiţia şi piaţa muncii.

După negocieri - şi indiferent de rezultatul acestora - David Cameron le va solicita cetăţenilor britanici să decidă, prin referendum, dacă doresc ca Marea Britanie să rămână membră a Uniunii Europene sau să se desprindă. 
"Este timpul pentru cetăţeni să-şi spună dorinta. Este vremea să hotărâm această problemă europeană în politica britanică. Voi spune britanicilor: este decizia voastră" a afirmat David Cameron cu menţiunea că, dacă negocierile vor avea rezultatele dorite, va susţine "cu trup si suflet"
 rămânerea Regatului Unit în Uniunea Europeană. 

Precizând că dezamăgirea britanicilor privind Uniunea Europeană a atins un nivel maximal, premierul a punctat că, în condiţiile în care cetăţenii Marii Britanii ar fi obligaţi să accepte apartenenţa la UE fără a avea nimic de spus în această privinţă, ar apărea o avanlanşă de cereri pentru desprinderea de UE. "De aceea sunt în favoarea unui referendum. Cred în confruntarea cu această problemă, în dezbaterea sa. Nu cred că o situaţie dificilă dispare, pur şi simplu "
. 

David Cameron a subliniat că Uniunea Europeană trebuie să devină mai flexibilă, mai adaptabilă şi mai deschisă. 

“Cel mai mare pericol nu vine din partea celor care vor schimbare, ci din partea celor care denunţă un nou mod de a gândi drept erezie. În lunga sa istorie, Europa a avut experienţa multor eretici care s-au dovedit a avea dreptate”
 a subliniat premierul britanic.

Reacţii europene sub aparenţă diplomatică şi reacţii britanice


După ce premierul britanic David Cameron a devenit cea mai puternică voce contestatară a actualelor politici ale Bruxelles-ului, personalităţi ale UE au făcut mişcări diplomatice, afirmând că, dacă va decide să părăsească blocul comunitar, Marea Britanie ar putea rămâne, “în familie”, într-un mod necunoscut până acum, beneficiind de un statut aparte.

Conform declaraţiilor fostului preşedinte al Comisiei Europene, Jacques Delors, Marea Britanie ar putea fi parte a unui “parteneriat privilegiat”, devenind “membru asociat” al blocului comunitar. În acest mod, şi-ar redobândi prerogativele cedate Uniunii Europene. 

Europarlamentarul britanic Daniel Hannan a afirmat - pe un ton ironic că soluţia menţionată este susţinută de adepţii formulei “Statele Unite Europene” care sunt conştienţi că, în situaţia actuală, acest tip de organizare ar fi imposibil “întrucât Marea Britanie are drept de veto”. 

Pe de altă parte, dincolo de “repatrierea” prerogativelor “non-economice, legate de afaveri externe, justiţie, emigrare etc” Marea Britanie ar putea “semna acorduri bilaterale de liber schimb cu state din afara UE” ceea ce ar fi favorabil, întrucât Albionul “desfăşoară cea mai mare parte a comerţului său în afara UE, mai mult decât orice alt stat membru - iar procentajul creşte minut de minut”
. 

Oficialul britanic este de părere că, odată deschis drumul, acesta va fi urmat, în primul rand, de Norvegia şi Islanda. Nu vor rămâne fără reacţie nici state precum Danemarca şi Suedia care, deşi, acum, au “premieri de un euro-fanatism ieşit din comun” sunt, în general “receptive la opinia publică” fiind previzibilă “creşterea presiunii” generale pentru desfăşurarea unui comerţ favorabil economiilor şi societăţilor respective. Este de presupus că şi statele “hanseatice” deopotrivă cu cele “balcanice” vor adopta atitudinea britanică, favorabilă economiilor naţionale. 
Furtună de neliniştite critici europene 

Iniţiativa lui David Cameron de a le propune britanicilor să se pronunţe prin referendum dacă doresc să rămână în UE - în condiţiile în care Uniunea nu ar accepta, în urma unor negocieri, schimbările dorite de premierul britanic – a stârnit un cal de neliniştite critici. 
Unii  lideri europeni au afirmat că acţiunile guvernului britanic sunt o încercare de a supralicita interesele naţionale într-un moment în care cele 17 state din zona euro luptă să păstreze eurozona unită.

Deşi înalţi oficiali germani au precizat că doresc ca Marea Britanie să rămână în Uniunea Europeană, s-au pronunţat împotriva cererilor lui David Cameron cu privire la o uniune mai relaxată care sprijină comerţul şi creşterea economică, însă intervine foarte puţin în chestiunile naţionale, menţionează The Wall Street Journal.

Cancelarul german, Angela Merkel, a subliniat că Germania doreşte ca Marea Britanie să rămână un membru activ al Uniunii Europene, însă le-a solicitat statelor să facă un compromis cu privire la interesele lor naţionale.


Ministrul german de Externe, Guido Westerwelle, a criticat demersul lui David Cameron. "Avem nevoie de mai multă, nu mai puţină integrare. O politică în care îţi alegi doar ce-ţi convine nu o să funcţioneze"
.

La rândul său, guvernul francez a criticat poziţia lui David Cameron. ca guvernele să aibă un cuvânt mai greu de spus în privinţa legilor europene pe care le adoptă. 

Ministrul francez al Afacerilor Europene, Bernard Cazeneuve, a afirmat "Uniunea Europeană nu poate fi un pachet à-la-carte. Anumite tendinţe politice interne, poziţia dură a Partidului Conservator, explică aceste declaraţii"
 ale lui David Cameron. 
Un mesaj dur a fost lansat din direcţia preşedintelui Parlamentului European, Martin Schulz."Cred că este o manevră a unui şef de guvern care vrea să iasă din defensivă, promiţând oamenilor ceva în genul votaţi-mă pe mine şi veţi avea un referendum. Şi pentru asta, toată Europa trebuie luată ostatică? Nu cred că e corect"
. 

Ambasadorul american în Marea Britanie, Louis Susman, a declarat: "Nu ne putem imagina o Uniune Europeană puternică fără partenerul vibrant care este Marea Britanie"
. 

Reacţia ambasadorului american este generată şi de temerea că, prin retragerea Marii Britanii din Uniunea Europeană, Statele Unite şi-ar pierde principalul aliat strategic în blocul comunitar. 

În prezent, acest lucru este cu atât mai important cu cât Washingtonul a anunţat că SUA şi UE vor începe negocierile privind crearea uneia dintre cele mai importante zone de liber-schimb din lume. 
Guvernul american are nevoie ca Marea Britanie să rămână în blocul comunitar pentru ca SUA să-şi consolideze relaţiile economice şi politice cu Uniunea Europeană. Dintre toţi partenerii, Statele Unite ale Americii au, încă, încrederea cea mai mare în Marea Britanie şi în Austria.

În concertul de critici s-a auzit, însă, lauda lui Timo Soimi, liderul celui mai mare grup de opoziţie din Finlanda, eurosceptic: "Este ceva ce trebuie să decidă britanicii, însă cred că este o idee bună"
.

Conform sondajelor, britanicii spun  “NU” Uniunii Europene 

Ipoteza că Marea Britanie s-ar putea retrage din Uniunea Europeană  este tot mai aproape de a deveni realitate, având în vedere că doar unu din trei britanici ar vota pentru rămânerea în blocul comunitar în cazul organizării unui referendum, potrivit unui sondaj realizat de Harris Interactive pentru publicaţia Financial Times. 
Într-o majoritate copleşitoare - 70% din participanţii la sondaj – britanicii consideră că este extrem de important ca Regatul Unit să deţină din nou controlul în privinţa justiţiei şi a imigraţiei.

Rezultatele studiului sugerează că sentimentul anti-Bruxelles devine din ce în ce mai râspândit şi mai puternic în rândul britanicilor. Sondajul a fost realizat pe un eşantion de 2.114 persoane.
Dacă se va organiza referendumul, acesta ar fi primul plebiscit naţional care ar avea loc în Europa după anul 1975, când Harold Wilson, premierul britanic laburist, a pus în dezbatere publică statutul de membru al ţării sale în Comunitatea Economică Europeană.

Vii reacţii de presă
Referirile premierului britanic la referendumul privind desprinderea Marii Britanii din UE au suscitat numeroase şi vii reacţii atât în presa engleză cât şi în cea internaţională. 
“Nu există nimic inevitabil în legătură cu ieşirea Marii Britanii din Uniunea Europeană. Cu toate acestea, istoria va consemna în mod corect că David Cameron a trasat naţiunii această direcţie” scrie Financial Times
“Nu acesta a fost scopul primului-ministru în momentul rostirii discursului amânat pe tema locului Marii Britanii în Europa. Chiar dacă a promis o renegociere dură a condiţiilor apartenenţei Marii Britanii la UE, urmată de un referendum privind locul ţării în UE, organizat în viitoarea legislatură în cazul în care conservatorii vor câştiga alegerile generale din 2015, Cameron susţine totuşi rămânerea în UE. Este vorba, mai degrabă decât de afirmarea unei poziţii naţionale îndrăzneţe, de o manevră politică la limită – un discurs calculat pentru a menţine unitatea unui Partid Conservator din ce în ce mai fragmentat şi mai eurosceptic.”

“Marea Britanie va organiza un referendum” a anunţat Daily Express, dedicând o pagină victoriei campaniei sale pentru organizarea unui plebiscit. 
 “Domnul Cameron are şansa de a rămâne în istorie ca pionier al unei noi ere, prin afirmarea raţionamentului conform căruia Marea Britanie ar avea un viitor mai bun în afara UE ca naţiune participantă pe cont propriu la schimburile comerciale la nivel global. Dat fiind că tendinţele economice globale pe termen lung par să defavorizeze Europa în contextul în care alte regiuni ale economiei mondiale au creşteri economice mai rapide, eu aştept cu încredere ca premierul să adopte poziţia acestui ziar şi cititorilor acestuia în momentul organizării referendumului. Mulţi din Westminster ar spune că aşa ceva este de neconceput. Dar, în urmă cu doi ani, tot ei spuneau că un referendum pe tema apartenenţei la UE era de neconceput. Şi iată unde suntem acum.”

Decizia de încredinţare în mâinile poporului a apartenenţei la UE reprezintă “un mare risc, dar o manevră curajoasă” scrie The Sun, comparând situaţia cu punerea “unui pistol încărcat la tâmplele liderilor UE şi a le spune: daţi Marii Britanii înapoi ceea ce vrea sau ar putea pleca”. 
Descriind viitoarele negocieri la care va participa primul-ministru drept “un joc de pocher cu Bruxelles prin inducerea în eroare a adversarului şi pentru cea mai mare miză”, ziarul continuă „succesul sau eşecul acestui demers au potenţialul de a defini mandatul premierului britanic. Primul-ministru se face vinovat de una dintre acuzaţiile pe care el însuşi le-a formulat: şi el a încercat să ignore clivajul din ce în ce mai mare din Marea Britanie privind relaţia cu Europa, în speranţa că diviziunile pur şi simplu vor dispărea. Dar nu au dispărut, iar premierul încearcă astăzi să transforme acel eşec în virtute. Măcar acum, Cameron abordează direct această problemă, iar pentru această atitudine merită laude.”

Potrivit unui comentariu BBC decizia de organizare a referendumului privind apartenenţa ţării la Uniunea Europeană va face deliciul multor eurosceptici din partidul lui David Cameron şi va uni conservatorii înaintea alegerilor din 2015, dar procesul de renegociere a statutului Marii Britanii în blocul comunitar va genera noi clivaje.

„Ceea ce primul-ministru nu a spus astăzi este ce va face dacă negocierile nu vor oferi ceea ce doreşte de fapt el. Laburiştii şi liberal-democraţii îl acuză pe David Cameron de crearea unei situaţii incerte pentru mediile de afaceri, dar el le-a adresat şi lor această provocare. Oare îşi pot permite să îl lase să fie singurul lider al unui partid major care să le ofere alegătorilor posibilitatea de a se pronunţa în legătură cu apartenenţa la UE după viitoarele alegeri?”

The Economist precizează că orice renegociere a termenilor apartenenţei Marii Britanii la Uniunea Europeană va comporta doar modificări “mici, dar va avea un preţ diplomatic mare”.

„Westminster depune eforturi pentru a înţelege proiectul politic vast care este pe cale să prindă viaţă. Pentru Marea Britanie, relaţia cu Uniunea Europeană este una bazată pe tranzacţii. Pentru statele aflate în centrul UE, roţile care conduc la compromis sunt unse cu uleiul unui destin comun. De aici, nedumerirea vecinilor Marii Britanii. Conceptul de solicitări directe, aproape unilaterale, este atât de îndepărtat de agendele politice de la Paris, Berlin şi Bruxelles pe cât este posibil să fie. Însă, acelaşi concept se află în centrul planului lui David Cameron de a menţine Marea Britanie în UE. De aceea, nu prea este surprinzător faptul că planul britanic pare să se clatine.”

The Daily Telegraph apreciază că discursul lui Cameron a readus în atenţia proiectului european principiul economic şi al interesului pe pieţele financiare, care ar putea fi primit bine în Olanda, Suedia, Finlanda. Cu toate acestea, alţii “nu vor reacţiona bine la ceea ce vor percepe drept o tentativă de şantaj din partea unui lider prea slab din punct de vedere politic pentru a opune rezistenţă în propriul partid”. Cotidianul londonez adaugă: „David Cameron va obţine acordul său renegociat doar dacă restul Europei va accepta aşa ceva. Deci, da, este important modul în care acest discurs este perceput în restul Uniunii Europene, în special în Germania. Şi, într-adevăr, această situaţie va determina destinul politic al domnului Cameron: cu cât va face mai multe progrese în renegocierea termenilor rămânerii în UE, cu atât va trage mai mult după el partidul spre poziţia proeuropeană, în 2017. Este rândul tău, Angela!”

La Paris, Les Echos consideră că discursul primului ministru britanic lansează nişte "pariuri periculoase". Cotidianul nu ezită să-l compare pe David Cameron cu  Margaret Thatcher: 

„Aşa cum a făcut la vremea ei Margaret Thatcher, David Cameron nu e preocupat de interesul comun, şi anume de a construi o putere europeană economică - şi obligatoriu politică. Viziunea lui trece printr-o Europă „à la carte”, unde se poate fi membru fără a accepta toate constrângerile, a fi în UE fără a fi în zona euro sau în spaţiul Schengen. Şi totuşi criza euro şi salvarea Greciei ne-au învăţat măcar că ţările europene au nevoie de o integrare mai strânsă, în special în domeniile bugetar, fiscal şi financiar. Cel puţin între cele 17 ţări ale zonei euro. Evident, acesta nu este scopul lui David Cameron.”

În Germania Die Welt consideră că "domnul Cameron pune degetul pe rănile UE" şi că – precum o majoritate covârşitoare a comentatorilor germani – şovăielile premierului britanic sunt legitime şi chiar "liberatoare".
„Cameron este departe de a fi singurul adversar înfruntat de UE, iar analiza pe care o face schimbărilor este departe de a fi singura căreia nu se poate răspunde cu un simplu „Mereu înainte”. (...) nu este un semn de anti-europenism. Nu este un semn de anti-europenism din partea domnului Cameron nici de a reaminti starea deplorabilă a competitivităţii europene, pentru care acesta învinovăţeşte (printre altele) o gestionare proastă a UE - anume toate normele şi constrângerile care paralizează forţele creatoare ale economiei. Şi nu este un semn de anti-europenism nici de a aminti deficitul democratic din ce în ce mai pronunţat şi lipsa de încredere a cetăţenilor în UE şi instituţiile sale. (...) Marea Britanie urmează o abordare 'mai degrabă practică decât emoţională', spune dl Cameron. Poate că ne-ar face bine tuturora să facem la fel.”

"Marea Britanie nu visează la o existenţă călduţă şi izolată la periferia Europei" scrie Gazeta Wyborcza, reluând termenii lui Margaret Thatcher din 1988. Cotidianul precizează că pentru David Cameron - care, aidoma lui Margaret Thatcher, critică puternic UE, dar, în acelaşi timp, susţine fervent rămânerea Marii Britanii în Uniune - Brexit (ieşirea Marii Britanii din Uniunea Europeană) ar fi un accident grav în cariera sa. 

„Ar fi o lovitură puternică împotriva uniunii celor 27 de ţări, iar zona euro ar deveni singurul centru de integrare adevărată, înconjurat de periferii din UE. Pentru noi [polonezi] este cu siguranţă mult mai periculos decât pentru britanici. Zlotul polonez nu este lira sterlină, iar insulele britanice nu sunt Polonia, cu vecinii săi nu întotdeauna cumsecade. Jocul lui David Cameron ar trebuie să ne împingă să ne grăbim cu planuri concrete pentru a intra în zona euro.”

La Stockholm, Svenska Dagbladet scrie că David Cameron nu este singurul din Europa care exprimă ideea cum că "aderarea la UE nu ar trebui să fie ca o cumpărare de bilet pentru un tren fantomă, care nu se opreşte în nicio gară şi goneşte către o destinaţie necunoscută". Reacţiile la discursul său erau previzibile, subliniază cotidianul: "pretutindeni în Europa auzeam că UE nu este un bufet suedez unde oricine poate alege liber ce vrea". "Chiar nu există decât o singură cale posibilă?" se întreabă Svenska Dagbladet.

„Răspunsul este în mod clar nu, având în vedere cum funcţionează deja astăzi UE: Suedia nu este în zona euro. Marea Britanie nu face parte din spaţiul Schengen. Exemplele sunt numeroase. (...) Alternativa pentru britanici este de a face faţă unei Uniuni Europene care pleacă în toate direcţiile cu următoarele întrebări: 'How? Why? To what end?' ('Cum? De ce? În ce scop?'). Întrebări care ar trebui să fie în interesul tuturor statelor membre şi în interesul Uniunii.”

O eventuală ieșire a Marii Britanii din Uniunea Europeană după referendumul anunţat de David Cameron, ar avea drept consecinţă închiderea pieţei muncii britanice pentru cetăţenii suedezi, ceea ce „ar slăbi Suedia” scrie Dagens Nyheter.

"Cameron aruncă o umbră asupra UE" afirmă, sumbru, De Volkskrant. Cotidianul din Amsterdam - oraşul în care primul ministru britanic trebuia, iniţial, să-şi ţină discursul - consideră, totuşi, că proiectul său ar trebui să fie luat în serios de către Uniunea Europeană, dacă aceasta doreşte să-şi asigure supravieţuirea.

„Cerinţele domnului Cameron vor fi foarte greu de îndeplinit fără a dăuna întregii construcţii europene. Atunci când un stat membru doreşte să revină asupra unor acorduri, vor exista fără nicio îndoială şi alte ţări care vor cere excepţii. Dar o ieşire a Marii Britanii nu este în interesul UE - şi în special al Olandei. Acesta este motivul pentru care Comisia Europeană şi celelalte state membre ar trebui să ia în considerare propunerile britanice. În plus, iniţiativa britanică dă executivului de la Bruxelles materie de gândire: ar fi o prostie de a se năpusti în proiecte de integrare dacă acestea pun în pericol unitatea Uniunii Europene.”

La Madrid,  El País constată că "Europa britanică" aduce mai mult cu "o simplă zonă de comerţ liber". 

Ziarul consideră că „pentru primul ministru, UE este doar un instrument, şi nu un scop. Fie UE devine ceea ce euroscepticii sunt dispuşi să tolereze, fie nu va fi altă opţiune decât să plece. Obrăznicia şantajului este semnificativă [...] Visul Conservatorilor este de a avea relaţii fără intermediari cu o lume globală şi de a folosi UE drept un simplu spaţiu de comerţ liber cât mai lipsit de reguli cu putinţă. Aceasta este o idee care ar putea fi atractivă în principiu, dar se izbeşte de o multitudine de obstacole: cel mai important este dificultatea ţărilor europene, inclusiv a Marii Britanii, de a exista de sine stătător într-o lume globală, ca şi cum ar fi puteri în curs de dezvoltare şi nu vechi foste puteri europene. Washington şi Beijing îi reproşează acest lucru lui Cameron fără nicio ambiguitate: ei preferă să interacţioneze cu Londra prin intermediul unei UE solide.”

Referendum olandez privind viitorul “ţării lalelelor” în UE
La câteva zile după anunţul făcut de premierul britanic, David Cameron, referitor la un referendum cu privire la rămânerea Marii Britanii în - sau ieşirii din -  Uniunea Europeană, nouă profesori universitari olandezi au lansat o iniţiativă cetăţenească pentru un demers asemănător în Olanda. În cazul în care propunerea lor ca fi susţinută prin 40.000 de semnături, Camera Deputaţilor va trebui să ia în considerare această cerere. 
Într-un articol publicat de către NRC Handelsblad, semnatarii iniţiativei – printre care se numără istoricul Thierry Baudet, juristul Paul Cliteur şi economistul Ewald Engelen - îşi motivează gestul:
“Suntem împinşi în mod inevitabil spre o uniune politică. În opinia noastră, calea federală arătată de către Barroso şi Van Rompuy este nedorită, nu este viabilă şi este chiar periculoasă. Aceasta nu ar putea fi pusă în aplicare decât după consultarea cetăţenilor olandezi. Doresc ei oare să-şi piardă puţin câte puţin competenţele lor democratice şi să fie absorbiţi într-un stat federal european? Sau doresc mai degrabă o UE reformată într-o organizaţie modestă, care lasă loc pentru diversitatea statelor membre şi care le facilitează tranzacţiile comerciale, fără ambiţii politice?”
 

Criticii demersului nu s-au lăsat aşteptaţi. 

Ziarul De Volkskrant  califică iniţiativa drept “laşă” şi “ipocrită”

 “Iniţiatorii doresc ieşirea Olandei din Uniunea Europeană, dar nu îndrăznesc să recunoască deschis acest lucru, deoarece nu sunt deloc siguri că ar putea câştiga un referendum asupra acestei chestiuni mult mai fundamentale. Să-l atace pe Barroso şi pe Van Rompuy, care nu sunt foarte populari, şi visele lor federale, este un lucru. Dar să-şi asume consecinţele ultime întrebând alegătorii dacă doresc să transforme Olanda într-o insulă în derivă pe lângă coasta britanică, este cu totul altceva.”

Reacţiile adverse faţă de UE se multiplică în Europa 
Potrivit unui sondaj realizat pentru ziarul Jyllands-Posten imediat după discursul lui David Cameron, proporţia danezilor care ar dori ca Danemarca să mai fie membră a Uniunii Europene a scăzut la 51%. 
Mai mult decât atât, 47,2% dintre danezi doresc ca guvernul să renegocieze condiţiile prezenţei Danemarcei în cadrul Uniunii Europene. 

În Serbia, adeziunea populaţiei faţă de integrarea în Uniunea Europeană a scăzut dramatic, ajungând la 41%. Faţă de iunie 2012, numarul sârbilor care se pronunţă în favoarea integrării este mai mic cu 18% . 
Încrederea sârbilor în Uniunea Europeană se află la cel mai scăzut nivel din ultimii zece ani.  

Cotidianul Danas consideră că acest rezultat se explică prin "criza economică şi prin sărăcia" care au atins Serbia; prin "condiţiile impuse de UE în timpul procesului de adeziune", şi mai ales în ceea ce priveşte Kosovo

Conform unui sondaj reaizat de Institutul YouGov în ultima parte a anului 2012, francezii sunt cei mai pesimişti cu privire la viitorul Uniunii. Aproape 66% dintre ei au o viziune sumbră despre perspectiva europeană. 

Doar 43% dintre francezi doresc ca Franţa să rămână în Uniunea Europeană. 
Mai recent, după discursul lui David Cameron, preşedinta Frontului Naţional (extremă-dreapta), Marine Le Pen, i-a cerut „solemn”, preşedintelui Franţei, François Hollande, organizarea unui referendum, în ianuarie 2014, privind ieşirea ţării din Uniunea Europeană.
„Dacă guvernul refuză, vom face din alegerile europene (din 2014) un mare referendum pentru sau împotriva ieşirii din UE” a precizat Marine Le Pen. 'Vom face apel, în ceea ce ne priveşte, să se voteze pentru ieşirea din Uniunea Europeană, exceptând cazul în care guvernul francez reuşeşte între timp să înceapă negocieri solide” cu Uniunea Europeană privind „o revenire organizată la monedele naţionale”, „dizolvarea spaţiului Schengen”, ''autorizarea patriotismului economic şi reindustrializarea cu protecţionism la frontierele noastre'' şi „supremaţia din nou a legislaţiei naţionale asupra celei europene''
.
SUMMIT UE - CELAC: 

ALIANŢĂ STRATEGICĂ PENTRU DEZVOLTARE DURABILĂ

Summitul Comunităţii Statelor Latino-Americane şi Caraibe (CELAC) - Uniunea Europeană (UE), desfăşurat în perioada 25-28 ianuarie la Santiago de Chile, s-a concentrat, în principal, pe discuţii privind: promovarea investiţiilor în vederea dezvoltării durabile a comunităţilor locale; explorarea posibilităţilor de dezvoltare a dialogului CELAC - UE în materie de bune practici în domeniul investiţiilor şi al responsabilităţii sociale corporatiste; încurajarea consolidării Facilităţii de Investiţii America Latină; dar şi noua Strategie UE - Caraibe şi stabilirea unor facilităţi specifice care să susţină investiţiile în Caraibe.

Summit-ul UE-CELAC este un format de discuții bi-regional care se desfășoară o dată la doi ani, alternative, în Europa și America latină - un mecanism de dialog și cooperare pe planuri multiple între cei 63 de membri din cele două regiuni partenere.
Începând cu 1999, s-au desfăşurat şase astfel de reuniuni la nivel înalt, cu scopul promovării dialogului politic, comerţului liber, fluxulului liber de capital şi cooperării economice.  Ulterior fondării CELAC, în 2011 la Caracas – după o idee a preşedintelui Venezuelei, Hugo Chavez - dialogul cu Uniunea Europeană a dobândit o nouă dimensiune. 

În prezent, Europa se confruntă cu o criză a datoriilor. Potrivit biroului de statistică al UE, Eurostat, aproximativ 120 de milioane de persoane se află in pragul sărăciei in zona euro - ceea ce echivalează cu 24,2% din populaţia totală a Uniunii Europene.. Regiunea Americii Latine s-a bucurat, în schimb, de o creştere economică de 3,1% în 2012 - în 2013, creşterea fiind estimată la 3,8%, în urma interacţiunii cu China şi cu alte ţări asiatice.
 

CELAC include 33 de ţări, reprezentând aproximativ 600 de milioane de persoane. Sunt absente din bloc Canada şi Statele Unite ale Americii - precum şi Franţa, Olanda, Danemarca şi Marea Britanie.

„Parte din soluţie, nu din problemă”

Summit-ul UE-CELAC s-a desfăşurat sub semnul dezideratului continentului sud-american de a „face parte din soluţie şi nu din problemă”
, după cum au afirmat diplomaţii chilieni. Chile a deţinut, până în 28 ianuarie 2013, preşedinţia anuală a CELAC.

Întâlnirea a fost pregătită de o reuniune a ministrilor de externe desfăşurată în 25 ianuarie 2013, co-prezidată de Catherine Ashton, Înaltul Reprezentant al Uniunii Europene pentru afaceri externe si securitate si de ministrul chilian de Externe, Moreno Alfredo.

CELAC se doreşte un mecanism regional puternic şi parte deplină a procesului de dialog politic şi cooperare. „Va fi prima dată când America Latină va dialoga pe o singură voce cu Europa” a precizat şeful diplomaţiei chiliene, Alfredo Moreno „Suntem în măsură să discutăm de o manieră mai simetrică cu Uniunea Europeană”. „Va fi, poate, pentru prima oară când cele două continente se vor privi de la egal la egal”
 a apreciat Rafael Dochao, reprezentantul UE în Chile. 
“Tema care ne reuneşte este construcţia unei noi alianţe strategice pentru a obţine o dezvoltare durabilă”
 a declarat şeful statului chilian în cadrul ceremoniei de deschidere, în faţa unei audienţe formate din 60 de delegaţii reprezentând pe de o parte Uniunea Europeană şi pe de cealaltă, Comunitatea statelor latino-americane şi a Caraibelor (CELAC).

“Aceste două blocuri reprezintă o treime din statele planetei, peste un miliard de locuitori şi reprezintă peste o treime din producţia mondială”
 a declarat acesta.
Summit-ul a reunit 43 de lideri din statele europene membre ale UE şi din ţările Americii Latine şi din zona Caraibelor, anunta Mediafax. 

Au fost prezenţi cancelarul german Angela Merkel, premierul spaniol Mariano Rajoy, preşedintele Braziliei Dilma Rousseff, preşedintele Mexicului Enrique Pena Nieto.

De asemenea, la reuniunea la nivel înalt au participati preşedintele Comisiei Europene - Jose Manuel Barroso - şi preşedintele Consiliului European, Herman Van Rompuy.

Printre participanţi s-a numărat şi liderul cubanez Raul Castro acesta aflându-se pentru prima oară în compania celor mai importanţi lideri ai Uniunii Europene. Raul Castro a captat atenţia întregii prese chiliene, care i-a dedicat ediţii speciale.

Prezenţa lui Raul Castro a reprezentat un cec în alb acordat Cubei, care a demarat o campanie de afirmare în politica globală. 

Cuba a preluat, începând cu 28 ianuarie 2013, preşedinţia CELAC, timp de un an. 
Reuniunea la nivel înalt s-a desfăşurat într-un climat diferit faţă de lansarea parteneriatului Europa-America Latină în 1999. Acum, un continent în plină creştere economică şi în căutare de afirmare a primit şefii statelor unei Europe fragilizate, cu ambiţia afişată a întăririi unui vechi parteneriat şi formării unei „alianţe strategice”. 
„Sperăm să intrăm într-o nouă eră, o nouă etapă a relaţiilor între Europa şi America Latină, care să se bazeze mai puţin pe ajutor şi pe asistenţă materială şi mai mult pe cooperare, pentru a pecetlui o alinaţă strategică pentru dezvoltare şi pieţe mai deschise”
 a mai declarat preşedintele Chile, Sebastian Piñera, în deschiderea summitul-ului. 

Securitatea summit-ului a preocupat, în mod deosebit, gazdele. Aproximativ 5000 de polişişti s-au aflat în Santiago, sprijiniţi de un contingent de elită, poziţionat în jurul Moneda - palatul prezidenţial - şi în Espace Riesco, situat la circa 49 km nord de oraş, unde s-au desfăşurat lucrările summit-ului. 
În Santiago au fost ridicate baraje ale poliţiei pentru a securiza accesul în Riesco - protejat de lunetişti pe acoperişuri şi de patrule ale poliţiei călare. 
Dispozitivul de securitate a fost cel mai important după vizita Papei Ioan Paul al II-lea, în 1987. 
Faţă în faţă: UE în criză şi America latină în creştere susţinută

S-au aflat faţă în faţă, prin reprezentanţii lor, o Europă care încă nu a rezolvat problemele legate de criza economică şi o America latină care parcurge o perioadă de creştere susţinută (4,5% în medie, a Produsului Intern Brut în perioada 2010-2012). 

Pe de altă parte, Uniunea Europeană este, totuşi, cel mai important bloc economic al lumii, cu o piaţă unică de peste 500 milioane locuitori, reprezentând un sfert din PIB-ul mondial. Europa este cel mai mare investitor în America Latină - 43% din investiţii provenind din UE. 
Pragmatic, Varlos Malamud de la Real Instituto Elcano din Madrid a afirmat că, dincolo de dorinţa de a avea relaţii bune cu America Latină „primează politica actuală de a întări relaţiile strategice cu Brazilia şi Mexic”. 

Brazilia este a şasea economie mondială şi un stat important în G20, considerat important pentru depăşirea crizei financiare. 

În regiune se constată şi o creştere a rolului Chinei, pe fundalul diminuării influenţei Statelor Unite. 

China- ţară cu o nevoie imensă de materii prime - s-a impus ca un important partener comercial al Americii Latine. În prezent, este primul parnener comercial al Peru, Chile şi Brazilia.  
Unul dintre principalele scopuri ale reuniunii a fost dezvoltarea relaţiilor economice dintre cele două zone prin semnarea diverselor acorduri, în condiţiile în care economiile ţărilor sud-americane au dovedit o rezistenţă mai bună la criza din ultimii ani, fiind în continuare pe creştere. 

Nivelul comerţului între statele UE şi CELAC s-a dublat în ultimul deceniu, fiind evaluat în anul 2012 la 202 miliarde de euro - ceea ce înseamnă 6,3% din comerţul întreg al Uniunii Europene şi 13% din cel al Americii Latine.

"Comerţul este parte integrantă a planului european de revenire economică. Într-un moment în care creşterea internă va fi lentă încă o vreme, din cauza reducerii comenzilor publice şi consumului, trebuie să ne intensificăm relaţiile economice internaţionale"
 a subliniat preşedintele Comisiei Europene, Jose Manuel Barroso, în discursul său de la începutul reuniunii la nivel înalt.
Angela Merkel, denumită la Santiago “şefa Europei”

Cancelarul german Angela Merkel - pe care presa chiliană a numit-o "şefa Europei" şi a cărei maşină blindată adusă special din Germania a provocat senzaţie - a dominat summit-ul UE-America Latină de la Santiago.

Gazda reuniunii, preşedintele conservator chilian Sebastian Pinera i-a adus un omagiu Angelei Merkel - prezenţa sa în Chile reprezentând şi prima vizită a unui cancelar german în această ţară, în ultimii 22 de ani.

"În această perioadă dificilă, am văzut cum cancelarul Merkel a ştiut să îşi conducă ţara şi să contribuie la leadership în Europa şi în lume prin calităţile sale, şi anume viziune asupra viitorului, forţă şi perseverenţă"
 a declarat preşedintele Sebastian Pinera, după întâlnirea cu Angela Merkel.

"Angela Merkel nu putea să fie absentă" de la acest summit, a afirmat Hector Casanueva, directorul Centrului Latino-American pentru Relaţii cu Europa (CELARE). "În domeniul politic, leadershipul este fundamental" a declarat el, iar "cancelarul Merkel are aceste calităţi de leadership, nu doar pentru Europa, ci şi pentru restul lumii, indiferent de faptul că suntem de acord sau nu cu ea sau cu politicile sale"
 a subliniat analistul.

În capitala chiliană, Angela Merkel a declarat că vrea să aducă “la un alt nivel relaţiile dintre CELAC şi Uniunea Europeană, în vederea unei asocieri strategice de la egal la egal"
.

Prezenţa Angelei Merkel a împins în plan secund reprezentanţii zonei euro prezenţi - pe care i-a îndemnat, şi în acest context, să angajeze reforme structurale în vederea asanării economiei Uniunii.

"O politică de expansiune economică înseamnă că toate ţările trebuie să ofere produse interesante de vândut în întreaga lume, iar America Latină, care întreţine relaţii strânse cu Spania şi Portugalia, este o piaţă pentru industria competitivă a acestor ţări din sudul Europei"
 a subliniat ea.

La Santiago, Angela Merkel şi-a multiplicat reuniunile bilaterale cu lideri importanţi din regiune: Dilma Rousseff, preşedinta Braziliei, a şasea putere economică mondială; preşedintele mexican Peña Nieto şi preşedinta argentiniană Cristine Kirchner.

În cadru bilateral, Angela Merkel a semnat un acord de cooperare cu Chile în domeniul exploatării miniere cu Chile. Această ţară este primul producător mondial de cupru, deţinând o cotă de 11% din piaţa mondială.

Angela Merkel - care a fost însoţit la Santiago de un grup de oameni de afaceri germani - a anunţat că vrea să "crească" prezenţa germană în Chile şi a subliniat în cadrul unui "Summit pentru Afaceri UE-CELAC" că a participat la patru summit-uri între cele două blocuri regionale.


În opinia lui Ricardo Israel, politolog de la Universitatea Chile, "este remarcabil faptul că Angela Merkel a venit, deoarece nu-i plac aceste reuniuni"
.

"Sunt rari liderii germani care vin în America Latină", a declarat el, relevând totodată că există "o legătură istorică între cele două ţări, din cauza coloniilor germane din sudul ţării"
, datând din 1850.

Cancelarul german Angela Merkel, care va candida pentru al treilea mandat în toamna anului 2013, a fost desemnată, în 2012, "cea mai puternică femeie din lume" de către revista Forbes.
Declaraţia de la Santiago şi Planul de acţiune


În cadrul primului summit UE-CELAC au fost adoptate Declaraţia de la Santiago şi Planul de acţiune pentru 2013-2014 cu patru obiective majore. 
În declaraţie se subliniază că înfiinţarea relaţiilor de asociere dintre Uniunea Europeană şi America Latină pentru promovarea dezvoltării durabile poate duce la creşterea economică durabilă în zonele respective. 

Prin declaraţie participanţii şi-au exprimat convingerea că înfiinţarea CELAC ajută la procesul de integrare în America Latină şi zona Caraibelor. 
Totodată, participanţii şi-au exprimat preocuarea faţă de criza economică globală, angajându-se să stabilească un nou sisitem financiar mondial pentru reducerea riscurilor de piaţă. 
Cele două părţi vor oferi reciproc toate facilităţile pentru promovarea acordului privind comerţ liber bilateral, a transferului de tehnologii şi a dezvoltării întreprinderilor mici şi mijlocii. În afară de acestea, ambele părţi vor consolida cooperarea în domeniile combaterii traficului de droguri, al luptei împotriva corupţiei, al învăţământului şi al securităţii alimentare etc.
Cele patru obiective sunt incluse într-un plan de acţiune cu mai multe componente: cooperarea ştiinţifică în inovare şi tehnologie, dezvoltarea sustenabilă, promovarea incuziunii sociale, educaţia şi ocuparea forţei de muncă, siguranţa alimentară.  
ISRAEL: DERUTĂ POLITICĂ, ATENŢIONĂRI EXTERNE, RISC DE CONFLICT ZONAL
Direcţie politică imprecisă 
Alegerile parlamentare din Israel s-au încheiat cu un surprinzător blocaj între blocul premierului Benjamin Netanyahu  şi adversarii de centru-stânga. 

Potrivit sondajelor, alegerile ar fi trebuit să fie adjudecate categoric de Benjamin  Netanyahu. Realitatea s-a arătat a fi, însă, complet diferită.

Benjamin Netanyahu a pierdut pariul politic, nereuşind să obţină o majoritate confortabilă de dreapta la alegerile parlamentare anticipate. Dimpotrivă, blocul său, Likud-Beitenu a obţinut doar 31 mandate - cu 11 mai puţine decât în 2009. Nici în tabăra naţionalistă de dreapta - din care fac parte noul partid de extremă-dreapta "Casa Evreiască" şi cele două partide ultra-ortodoxe - rezultatul electoral nu a fost cel dorit, acestea obţinând doar 60 de mandate din totalul celor 120 din Parlamentul de la Ierusalim.

Pe de altă parte, cu doar 30 de locuri în Parlament - fără partidele arabe - aşa-numitul bloc de centru-stânga nu poate acţiona pe scena politică. Atât Partidul Muncii - condus de Shelly Yachimovich - cât şi noua formaţiune politică a fostului ministru de externe Zippi Livni, au obţinut scoruri electorale cu mult sub aşteptări. De asemenea, Partidul Kadima a pierdut două mandate.

Avantajat în urma scrutinului din Israel este Yair Lapid, fost moderator de televiziune - care nu aparţine nici unuia dintre blocurile politice. Partidul său de centru, Yesh Atid (“Există un viitor”) s-a clasat pe locul al doilea, cu 19 locuri, în noul Knesset. 

În timpul campaniei electorale, Yair Lapid a evitat să ofere răspunsuri clare la întrebări care priveau politica ţării. Conform propriilor afirmaţii, el nu este nici de stânga, nici de dreapta - scopul său fiind lupta pentru dreptate socială şi pentru consolidarea economiei, împotriva corupţiei şi pentru schimbarea mentalităţilor din politică pe care le consideră învechite.

Formaţiunile politice mari ale Israelului nu au vorbit în campania electorală despre posibile soluţii în ceea ce-i priveşte pe palestinieni. Deşi, evident, este nevoie de o decizie privind direcţia ţării, politicienii de marcă ai Israelului nu s-au pronunţat în acest sens.

Rezultatul alegerilor este expresia dorinţei alegătorilor de a vedea feţe noi, de a percepe un stil nou şi coagularea unui centru moderat în spectrul politic al ţării, consideră Die Welt, precizând că deşi Benjamin Netanyahu rămâne premier, un guvern de centru ar fi benefic pentru Israelul. 

Dacă Benjamin Netanyahu se va cantona, în continuare, pe poziţiile sale radicale, istoria îl va sancţiona socotind anii cât va mai rămâne la putere drept timp pierdut, opinează Süddeursche Zeitung.

După alegeri, însă, liderul Yesh Atid, Yair Lapid, a precizat că va fi de acord doar cu un guvern angajat în reforme economice ample şi unui efort concentrat de a relua negocierile de pace cu palestinienii. Yair Lapid a declarat că nu va fi "o frunză de smochin" care să mascheze agenda radicală cu privire la procesul de pace.

La rândul său, Benjamin Netanyahu a afirmat că noul guvern va susţine principii ce includ reforma sistemului controversat de scutire de la efectuarea seriviciului militar a bărbaţilor ultra-ortodocşi şi efortul "responsabil" în sensul unei "păci adevărate" cu palestinienii.

Schimbări necesare în politica externă
Benjamin Netanyahu a făcut doar o referire pasageră la problema palestiniană în discursul victorios de după alegeri, însă a tratat pe larg problema programului nuclear iranian. "Prima provocare a fost şi este împiedicarea Iranului de a obţine arme nucleare"
 a afirmat.

Deşi sondajele arată că majoritatea israelienilor sunt de acord cu Benjamin Netanyahu - în sensul că Iranul reprezintă o ameninţare la adresa Israelului - partidele de centru şi de stânga, inclusiv Yesh Atid, insistă că este datoria comunităţii internaţionale să rezolve problema.

Benjamin Netanyahu a dat de înţeles că ar fi pregătit să lanseze o lovitură militară unilaterală împotriva Iranului - dacă este necesar - însă analiştii pecizează că, dat fiind rezultatul alegerilor, nu are un mandat clar pentru a proceda astfel, ceea ce reflectă neliniştea pe care o stârneşte abordarea sa. "Aceste alegeri l-au slăbit pe Netanyahu. Premierul ar trebui să înţeleagă faptul că oamenii îi spun să fie moderat în problema Iranului"
 a declarat profesorul Gideon Ramat, de la Hebrew University.

Conform opiniei lui Aaron David Miller - fost consilier american în procesul de pace - un alt posibil efect al alegerilor ar fi îmbunătăţirea relaţiilor dintre Benjamin Netanyahu şi presedintele american, Barack Obama. "Dacă Netanyahu se indreapta spre centru, vom avea o apropiere americano-israeliană într-o anumită măsură" a afirmat Aaron David  Miller.

Avertisment al AIEA pentru Israel: problema iraniană trebuie rezolvată diplomatic
Agenţia Internaţională pentru Energie Atomică a avertizat Israelul că problemele nucleare legate de Iran trebuie rezolvate pe căi diplomatice, nicidecum prin război.

Israelul ameninţase cu acţiuni militare în cazul în care Iranul nu va putea fi oprit, pe căi diplomatice, să producă armament nuclear, a precizat Reuters
Agentia ONU de monitorizare a energiei atomice a transmis - prin vocea presedintelui său - la Davos, că a reuşit să stabilească o linie de comunicare cu liderii iranieni pentru a convinge Teheranul să accepte inspectorii AIEA. Măsurile ar fi anulate în cazul unui conflict militar.

Premierul israelian, Benjamin Netanyahu, a precizat - în discursul de după alegeri - că va lua toate măsurile necesare pentru a preveni situaţia în care Iranul şi-ar putea construe un arsenal nuclear, acesta fiind principalul obiectiv al guvernului său.

Iranul - care contestă acuzele occidentale şi israeliene privitoare la programul său nuclear - a declarat că Israelul deţine armament nuclear, acest fapt fiind reala ameninţare la adresa stabilităţii în regiune. 
Iranul intenţionează să-şi modernizeze echipamentele de la Natanz, una dintre cele mai importante instalaţii nucleare. Potrivit unui document al Agenţiei Internaţionale pentru Energie Atomică, Iranul a anunţat într-o scrisoare, datată 23 ianuarie 2013, că "centrifuge de tipul IR2m vor fi utilizate în unitatea A-22"
 a instalaţiei de îmbogăţire a uraniului de la Natanz. 
În scrisoarea de răspuns, datată la 29 ianuarie2013, AIEA a solicitat mai multe informaţii cu privire la acest anunţ, care intervine în timp ce Iranul se confruntă cu numeroase sancţiuni internaţionale vizând programul de îmbogăţire a uraniului. 
Occidentul suspectează Iranul că intenţionează să se doteze cu bomba atomică sub acoperirea unui program nuclear civil. Teheranul dezminte vehement acest fapt, precizând că îmbogăţeşte uraniul în scopuri paşnice, până la 5% pentru producerea electricităţii - sau până la 20% pentru a alimenta un reactor de cercetare şi producţie de izotopi, utilizaţi în diagnosticarea anumitor tipuri de cancer. Marile puteri se tem, însă, că Iranul ar putea îmbogăţi uraniul până la 90% - nivelul necesar fabricării unei arme nucleare. 
La Natanz, uraniul este îmbogăţit până la un grad de puritate de 5% cu centrifuge de tipul IR-1, mai lente decât cele de tipul IR2m. Noile centrifuge vor fi, de asemenea, utilizate pentru o îmbogăţire de până la 5%, a precizat, sub acoperirea anonimatului o sursă diplomatică, la Viena - unde se află sediul AIEA.

"Până în prezent, iranienii au îmbogăţit până la 5% la Natanz. Prin urmare, va fi cu adevărat o surpriză dacă Iranul ar spune acum că aceasta este destinată îmbogăţirii până la 20%". În schimb,instalaţia de la Fordo din centrul ţării - amplasată sub un munte şi considerată la adăpost de orice atac aerian – “pune o problemă mai acută comunităţii internţionale"
 a precizat diplomatul. Iranul a hotărât să facă din această instalaţie - a cărei existenţă a fost dezvăluită în 2009 - un centru de îmbogăţire a uraniului de până la 20%.

AIEA s-a abţinut de la orice comentariu. Agenţia trebuie să facă o evaluare privind activităţile nucleare iraniene într-un raport trimestrial.

Pe de altă parte, într-un raport întocmit de un grup de experţi citat de Jerusalem Post  se precizează "Pe baza actualei traiectorii a programului nuclear iranian, estimăm că Iranul ar putea atinge punctul critic la mijlocul anului 2014"
. Raportul subliniază că SUA si aliatii lor ar trebui să intensifice sancţiunile impuse Teheranului înainte de incidenţa acestui moment crucial întrucât, ulterior va fi va fi "mult mai dificil de stopat programul" iranian.
Exporturile de petrol ale Iranului au crescut pe fondul unei cereri sporite din partea Chinei, reducând eficiența sancțiunilor economice.
Preşedintele american, Barack Obama, ar trebui să declare limpede şi ca SUA vor întreprinde acţiuni militare pentru a împiedica Iranul să obţină arma nucleară, se arată în raportul grupului de experţi americani, potrivit Jerusalem Post.

Deşi în prezent nu are o centrală capabilă să îmbogăţească uraniul până la nivelul necesar creării unei arme atomice, autorii raportului consideră că, teoretic, Iranul are timp, până la jumătatea anului 2014, să atingă un astfel de obiectiv sau să-şi sporească semnificativ numărul centrifugelor.

“Ideea atacului la facilităţile nucleare iraniene e periculoasă”

Moscova a avertizat Israelul şi Occidentul asupra pericolului reprezentat de un atac militar împotriva facilităţilor nucleare ale Iranului. Pe de altă parte, însă, a subliniat că Teheranul trebuie să-şi accelereze negocierile privind locaţiile nucleare şi să ajungă la o înţelegere cu forurile internaţionale.

Într-o conferinţă de presă, ministrul rus de Externe, Sergei Lavrov, a insistat asupra acestor subiecte, subliniind, în egală măsură, izolarea Iranului, a precizat Reuters.

"Încercările de a pregăti şi de a implementa atacuri la facilităţile nucleare iraniene sau asupra infrastructurii reprezintă o idee foarte periculoasă. Sperăm că aceste idei nu se vor materializa"
 a declarat Serghei Lavrov.

Premierul israelian, Benjamin Netanyahu, a sugerat posibilitatea unei acţiuni militare menite să opreasca Iranul din dezvoltarea arsenalului nuclear, aceasta fiind principala provocare pentru noul guvern israelian.

Referindu-se la discutiile purtate cu Agenţia Internaţională pentru Energie Atomică, în cadrul cărora s-a incercat negocierea accesului inspectorilor la siturile nucleare iraniene, Serghei Lavrov a precizat: "Iranienii doresc ca acest acord să fie agreat total. Noi credem că oficialii iranieni ar putea face acest lucru mai repede"
. 

Israelul, ameninţat de palestinieni cu un proces la TPI

Palestinienii au ameninţat că vor deschide un proces Israelului la Tribunalul Penal Internaţional, dacă va continua să construiască noi spaţii de locuit în partea de est a Ierusalimului.

Ministrul palestinian de Externe, Riad Malki, a declarat că decizia va fi luată în funcţie de atitudinea noului guvern israelian, a precizat BBC.

Israelul anunţase că intenţionează să construiască încă 1.500 de locuinţe în Ierusalimul de est. Proiectul a fost activat ca parte a răspunsului israelian la decizia Adunării Generale a Organizaţiei Naţiunilor Unite de a acorda Palestinei statutul de stat-observator.

Şeful diplomaţiei palestiniene a precizat că locarea cetăţenilor israelieni în zona vizată echivalează cu depăşirea unei linii roşii, ceea ce va impieta asupra procesului de destindere între cele două părţi.

Conex

Anterior alegerilor din Israel, Mahmud Abbas a ameninţat că dizolvă Autoritatea Palestiniană şi predă Israelului administrarea Cisiordaniei în condiţiile în care guvernul israelian rezultat în urma scurtinului nu va depune eforturi pentru relansarea negocierilor de pace.

"Dacă nu există progrese imediat dupa alegeri, voi lua telefonul si il voi suna pe Netanyahu. Îi voi spune: pune-te în locul meu, ia cheile şi condu Autoritatea Palestiniană. Odată ce noul guvern al Israelului va fi format, Netanyahu va trebui să decidă: da sau nu"
 a declarat Mahmud Abbas.

Situaţia Autorităţii Palestiniene s-a înrăutăţit în ultimele luni, din cauza unei crize financiare fără precedent.

Israelul a multiplicat proiectele de colonizare în Cisiordania şi în Ierusalimul de est şi a blocat transferul de taxe pe care le colectează în numele Autorităţii Palestiniene, în replică la obtinerea statutului de stat-observator la ONU de către Palestina.

Autoritatea Palestiniană a fost instaurată în 1994, odată cu revenirea liderulului Organizaţiei pentru Eliberarea Palestinei, Yasser Arafat, în Fâşia Gaza, după 27 de ani de exil. Potrivit Acordului de la Oslo privind autonomia palestiniana, a fost prevăzută pentru o perioada de tranzitie care, în principiu, s-a încheiat în mai 1999.

Autoritatea Palestiniană - prezidată, iniţial de Yasser Arafat până la moartea sa, în 2004, şi, ulterior de Mahmud Abbas - exercită puterile executivă şi legislativă şi asigură, teoretic, securitatea Cisiordaniei.

Negocierile de pace cu Israelul sunt blocate, oficial, din septembrie 2010. În vederea reluării lor, Mahmud Abbas solicită oprirea imediată a colonizării israeliene pe timpul negocierilor, reluarea plăţii taxelor şi eliberarea a 120 de palestinieni, deţinuti de mult timp, precizează Haaretz.

Israelienii au afirmat că vor negocieri "fără condiţii prealabile", stabilind ca obiectiv al acestora recunoaşterea Israelului ca "stat al poporului evreu"
 şi menţinerea controlului asupra unei părţi din teritoriile viitorului stat palestinian.

"Nu este vorba despre conditii prealabile. Este vorba despre angajamente pe care Israelul a promis, în trecut, că le va respecta"
 a afirmat Mahmud Abbas.
Provocări demografice palestiniene
Între numărul evreilor şi cel palestinienilor care trăiesc între râul Iordan şi Mediterană va exista semnul egal, până în 2016, potrivit unui raport al Biroului Central Palestinian de Statistică. În prezent, pe întreg globul trăiesc 11,6 milioane de palestinieni.

Raportul indică faptul că, până în 2016, vor fi 6,5 milioane de palestinieni şi un număr aproximativ egal de evrei, în Israel. Până în 2020, însă, palestinienii îi vor depăşi numeric pe evreii. Astfel, vor exista 7,2 milioane de palestinieni, comparativ cu 6,9 milioane de evrei, precizează YnetNews.

Potrivit datelor, în prezent sunt 4,4 milioane de palestinieni în Cisiordania şi Fâşia Gaza, 1,4 milioane în Israel, 5,5 milioane în statele arabe şi 655.000 în restul lumii.

În raport se semnalează şi scăderea numărului membrilor familiilor palestiniene obişnuite - la 5 persoane în 2012 de la 6 în 1997.

"Această proiecţie ar putea conduce la o criză demografică de natură a pune în pericol soluţia existenţei a două state şi ar putea conduce la soluţia unui singur stat" a declarat Hanan Ashrawi, reprezentant al Organizaţiei pentru Eliberarea Palestinei. "Această soluţie nu va fi convenabilă nici pentru israelieni, nici pentru palestinieni. Dacă lucrurile evoluează astfel, vom fi, în cele din urmă majoritari - însă îi acordăm Israelului şansa să realizeze că, prin palestinieni, palestinienii pot avea alături un stat democrat"
. 

Hanan Ashrawi a apreciat că liderii israelieni sunt conştienţi de problema demografică, însă cred că pot acţiona oricum doresc. "Guvernul israelian ar face bine să înţeleagă că nu plecăm nicăieri şi că va trebui să accepte principiul unui stat palestinian"
. 

„Israelul să se retragă din teritoriile palestiniene ocupate”

Inspectorii ONU pentru drepturile omului i-au cerut Israelului să oprească extinderea construcţiilor de locuinţe în teritoriile palestiniene şi să închidă aşezămintele deja deschise în West Bank, cu sublinierea că practica respectivă contravine legislaţiei internaţionale.

"Israelul trebuie, în acord cu articolul 49 al Convenţiei de la Geneva, să renunţe la toate activităţile legate de întemeierea unor aşezăminte în teritoriile palestiniene. Trebuie să înceapă imediat procesul de retragere a tuturor israelienilor din teritoriile palestiniene ocupate"
 se precizează într-un raport al comisiei conduse de un judecator francez.
În decembrie 2012, printr-o scrisoare oficială transmisă Organizaţiei Naţiunilor Unite, palestinienii au acuzat Israelul că intenţionează să continue seria "crimelor de război" prin extinderea asezămintelor evreiesti, după ce Palestinei i-a fost recunoscut statututl de stat-observator la ONU.

Israelul nu a colaborat cu anchetatorii ONU care au anchetat efectul asezămintelor în teritoriile palestiniene. Israelienii şi-au motivat atitudinea prin faptul că această comisie ar avea preconcepţii anti-israeliene, justificându-şi activităţile prin citarea unor surse istorice, biblice, care ar atesta dreptul asupra teritoriilor din West Bank.

Inspectorii ONU au intervievat peste 50 de persoane care au venit in Iordania pentru a depune mărturie cu privire la daunele produse locuinţelor lor şi la violenţa evreilor amplasaţi în teritoriile palestiniene. 

Un republican critic la adresa Israelului, la Pentagon 
Nominalizarea fostului senator republican Charles Timothy "Chuck" Hagel pentru funcţia de secretar al Apărării s-a aflat în centrul dezbaterii publice la Washington, în condiţiile în care criticii din SUA spun că acesta are poziţii controversate în privinţa Israelului şi Iranului. Unii membri ai Congresului sunt deranjaţi de comentariile şi acţiunile sale privind Israelul. S-a reţinut referirea sa la "lobby-ul evreiesc" în SUA. 

Chuck Hagel a criticat ideea unei lovituri militare israeliene sau americane împotriva Iranului şi sprijină eforturile de readucere a Teheranului la masa dezbaterilor.

Dezbaterea legată de secretarul American al Apărării nu are legătură cu capacitatea acestuia de a-şi îndeplini rol importantul rol în administraţia americană, dar cu criticile fostului senator la adresa lobby-ului israelian
.  

Chuck Hagel a criticat, în mai multe ocazii,  impactul "lobby-ului evreiesc" asupra politicii externe americane, folosind exact acest termen, în pofida faptului că, în SUA, sprijinul pentru Israel nu se limitează la evreii americani. Ulterior, şi-a cerut scuze pentru termenul "lobby evreiesc", precizând că ar fi trebuit să folosească formularea "lobby-ul pro-israelian". Cu toate acestea, Chuck Hagel nu a retractat, pe fond, opinia cu privire la rolul acestor grupări.

Chuck Hagel nu este singurul care critică rolul lobby-ului pro-Israel în modelarea politicii externe americane în Orientul Mijlociu. În 2007 a fost publicat volumul The Israel Lobby and U.S. Foreign Policy în care a fost denunţat rolul jucat de lobby-ul pro-israelian în politica externă a Washingtonului privind Irakul şi Orientul Mijlociu. Autorii volumului - John Mearsheimer şi Stephen Walt - au argumentat că dacă nu ar fi existat lobby-ul pro-israelian, Statele Unite nu ar fi invadat Irakul în 2003.

Nu există dovezi că Chuck Hagel este anti-Israel. Unii critici îl acuză că ar avea sentimente anti-semite - lucru contrazis de alţii care susţin că a vorbi despre presiunile politice interne la care sunt supuşi membrii Congresului nu echivalează cu antisemitismul.

Unele organizaţii pro-israeliene, precum Comitetul American Evreiesc, s-au adresat în scris membrilor Senatului pentru a-i convinge să blocheze numirea lui Chuck Hagel. Alte organizaţii, precum J Street, au apărat nominalizarea acestuia, calificând campania împotriva sa drept o "scandaloasă campanie de defăimare". Consiliul Democrat Naţional Evreiesc l-a susţinut pe Chuck Hagel. 

Pe de altă parte, AIPAC - cea mai puternică organizaţie pro-israeliană - nu s-a pronunţat în privinţa oportunităţii ocupării importantului post de secretar al Apărării de către Chuck  Hagel. 

Preşedintele Barack Obama este încrezator în capacităţile lui Chuck Hagel - cu care împărtăşeşte aceeaşi viziune asupra multor probleme strategice, ceea ce nu presupune, neaparat, că relaţia cu Israelul se va modifica  Chuck Hagel va acţiona în functie de Barack Obama, uar opiniile acestuia vor prevala. . 

În Israel există atât voci pozitive la adresa deciziei preşedintelui Barack Obama de a-l nominaliza pe fostului senator republican Chuck Hagel pentru funcţia de secretar al Apărării - cât şi voci care şi-au exprimat îngrijorarea în sensul că această alegere poate fisura relaţiile între Tel Aviv şi  Washington a precizat Reuters.

Adjunctul ministrului israelian de Externe, Danny Ayalon, fost ambasador la Washington, a apreciat că nu există probleme. "L-am întâlnit pe Hagel de multe ori şi cu siguranţă priveşte Israelul ca pe un aliat real şi natural al Statelor Unite ale Americii"
.

Premierul Benjamin Netanyahu nu a comentat nominalizarea. Acesta a avut o relatie încordată cu preşedintele Barack Obama, însă amândoi subliniază ca angajamentul lor pentru securitatea din Orientul Mijlociu este neschimbat.

Israelul - care primeşte, anual, aproximativ 3 miliarde de dolari din partea Statelor Unite pentru apărare - a provocat nelinişti administraţiei Obama, în urma ameninţării Iranului cu lovituri preventive, în condiţiile în care comunitatea internaţionala caută o soluţie diplomatică pentru soluţionarea problemei legate de programul nuclear iranian.

Barack Obama a formulat critici la adresa premierului Benjamin Netanyahu şi a guvernului său privitoare la coloniile din Cisiordania, care blochează, de doi ani, procesul de pace cu palestinienii.

Există şi voci îngrijorate de numirea lui Chuck Hagel. Un oficial israelian a declarat că alegerea lui Chuck Hagel este o "veste foarte proastă" - "cu siguranţă nu ne va fi uşor cu el"
. Oficialul a sugerat că numirea lui Chuck Hagel la Pentagon îi va permite lui Barack Obama să joace rolul de "poliţist bun" cu Benjamin Netanyahu.

Mulţi republicani afirmă că Chuck Hagel - care a părăsit Senatul în 2008 - s-a opus în câteva rânduri Israelului, votând împotriva sancţiunilor americane destinate Iranului şi făcând comentarii acide la adresa "lobby-ului evreiesc" de la Washington. Chuck Hagel a încercat să replice la aceste acuzaţii declarând că a afirmat "de multe ori că Iranul este un stat sponsor al terorismului"
. 
 Israel: pregătiri pentru un război cibernetic şi pentru un atac chimic

Premierul israelian Benjamin Netanyahu a anunţat demararea unui nou program guvernamental, "Magshimim Le'umit", al cărui rol principal este de a întări capacitatea de apărare a ţării împotriva ameninţărilor cibernetice. Planul presupune racolarea tinerilor talentaţi în domeniul IT, cu vârste cuprinse intre 16-18 ani, care urmează să fie instruiţi timp de trei ani.

Proiectul guvernamental este destinat sprijinirii Israelului în contracararea atacurilor cibernetice lansate dinspre Iran şi alte ţări ostile statului evreu
.

În raportul special al "Magshimim Le'umit", premierul Benjamin Netanyahu îi numeşte „viitorul ţării” pe cei care aleg să ia parte la proiect, slujind Israelul. Benjamin Netanyahu a subliniat că Israelul se numără printre liderii mondiali in domeniul ciberneticii şi trebuie să-şi întărească poziţia.

Pentru atingerea acestor scopuri, Israelul va continua să acorde o atenţie sporită educaţiei. Noul program este sprijinit şi de armată.
Pe de altă parte, încă din primele zile ale lunii ianuarie ianuarie 2013, armata israeliană a demarat o serie de exerciţii destinate pregătirii spitalelor din Israel pentru a face faţă în eventualitatea unor atacuri, inclusiv chimice.

Pregătirile includ atrenarea personalului medical pentru "incidente cu victime multiple"
 în scenarii cu peste 1.000 de răniţi (Russia Today).

"Ne antrenăm demult pentru a face faţă unui atac cu arme chimice. Nu avem voie să greşim"
 a declarat o sursă din cadrul armatei. Exercitţi de acest tip au avut loc şi în 2012, în subsolul unităţilor medicale fiind construite buncăre capabile să reziste în cazul unui atac chimic. 
Toate spitalele din Israel au fost împânzite cu militari, iar medicii şi asistentele "tratează" câte 700 de manechine din plastic, odată. 

Netanyahu:” Iranul plănuieşte un nou Holocaust”

Iranul plănuieşte un nou Holocaust şi urmăreşte distrugerea statului evreu, a afirmat, categoric, premierul Benjamin Netanyahu.

"Holocaustul continuă să fie negat categoric de un stat puternic al lumii. Nu de grupuri extremiste. Nu de lideri anonimi. Nu de elemente marginale, ci de Iran. Liderii iranieni neagă Holocaustul, atât în şedinţele ONU, cât şi în cadrul altor forumuri internaţionale. În acelaşi timp, ei pregătesc ceva despre care cred că va fi adevăratul Holocaust: distrugerea statului evreu"
 a afirmat Benjamin Netanyahu într-o şedinţă de guvern.
Benjamin Netanyahu a mai afirmat că Israelul nu va comite greşeala de a ignora ameninţările Iranului, amintind că misiunea cea mai importantă a guvernului condus de el este să impiedice Iranul să se transforme într-o putere nucleară.
Conflict cu Siria

Israelul şi-a exprimat îngrijorarea în legătură cu faptul că preşedintele sirian, Bashar al Assad, care se agaţă de putere, ar putea pierde controlul asupra armelor chimice.Până acum, Israelul a păstrat distanţa faţă de razboiul civil din Siria, care a provocat moartea a multe zeci de mii de persoane. 

În încercarea de a opri arme chimice siriene să ajungă la Hezbollah sau la al-Qaida, Israelul ar putea lansa lovituri preventive împotriva Siriei. Avertismentul a intervenit după ce armata siriana a mutat un sistem de apărare antirachetă în nord, iar premierul israelian a avertizat asupra pericolului reprezentat de Siria şi de Iran.
 

La sfârşitul lunii ianuarie, avioane israeliene au atacat o ţintă la graniţa siriano-libaneză, ca urmare a avertismentelor legate de posibila ameninţare cu arme chimice.
Associated Press a subliniat că atacul a părut, într-o oarecare măsură, o încercare a israelienilor de a împiedica eforturile Hezbollah de a-şi pune la punct un arsenal militar capabil să facă faţă armatei israeliene, atacând statul evreu de la granita sa din nord. 

Damascul a anunţat că aviaţia israeliană a "bombardat în mod direct" un centru de cercetare militară situat între Damasc şi frontiera libaneză, pentru prima dată în cursul celor doi ani de conflict din Siria. "Un avion de luptă israelian a încălcat spaţiul aerian în zori şi a bombardat în mod direct un centru de cercetare asupra ameliorării rezistenţei şi auto-apărării în regiunea Jomrayah, în provincia Damasc" a anunţat armata într-un comunicat publicat de agenţia oficială Sana. Armata siriană a anunţat că doi angajaţi au fost ucişi, iar alţi cinci au fost răniţi, în acest centru, care a fost afectat de "pagube importante" şi al cărui "sediu a fost parţial distrus"
. 
Purtătorii de cuvânt ai armatei israeliene a refuzat să comenteze, cel puţin în perioada de început
. 

Israelul a avertizat în repetate rânduri că va recurge la atacuri militare în situaţia în care regimul sirian este destabilizat iar arsenalul chimic de care dispune riscă să ajungă în posesia Hezbollah, în Liban, sau în mâinile "jihadiştilor globali" care luptă în Siria, în rândul rebelilor. Totodata, Israelul a adăugat că supraveghează cu atenţie convoaiele care intră din Siria in Liban.
Vicepremierul Silvan Shalom a confirmat că premierul Benjamin Netanyahu a convocat şefii serviciilor de securitate şi spionaj în săptămâna precedentă raidului, pentru a discuta despre situaţia din Siria şi despre arsenalul chimic al acestei ţări, care se confruntă de doi ani cu un conflict civil soldat cu zeci de mii de morţi. "În cazul în care gherilele Hezbollah sau insurgenţii vor obţine arme chimice, situaţia se va schimba dramatic" a declarat Silvan Shalom "O astfel de situaţie va îbsemna depăşirea unei linii roşii şi va necesita o abordare diferită,  chiar atacuri preventive"
.

Yisrael Hasson, fost director al agenţiei de informatii Shin Bet, a declarat, la rândul său, că Israelul urmăreşte îndeaproape ce se petrece în Siria, întrucât se teme că armele chimice siriene vor ajunge in "mâini nepotrivite". 
Potrivit ziarului Haaretz, premierul Benjamin Netanyahu a precizat că există riscul ca arsenalul chimic sirian să ajungă în mâinile mişcării şiite libaneze Hezbollah, aliată cu Iranul şi principalul susţinător al regimului Bashar al-Assad - şi a avertizat de mai multe ori Occidentul. 
În septembrie 2012, un oficial militar iranian ameninţa că Teheranul va riposta în cazul în care Statele Unite ar ataca Siria. 
Iranul şi Siria au semnat un acord de apărare reciprocă, în 2006, dar detaliile documentului nu se cunosc. Iranul acuză ţările occidentale că susţin insurgenţii sirieni, iar opoziţia siriană susţine că Teheranul trimite agenţi ai Gardienilor Revoluţiei Islamice pentru a ajuta regimul Bashar al-Assad în acţiunile de reprimare. Siria se confruntă de aproape doi ani cu un conflict civil soldat, conform ONU, cu aproximativ 60.000 de morţi.

Reacţie fermă a Moscovei

Rusia s-a declarat "foarte preocupată" de informaţia privind raidul israelian pe teritoriul Siriei şi a condamnat atacul. "Rusia este foarte preocupată de informaţiile cu privire la efectuarea unor lovituri aeriene de către forţele aeriene israeliene asupra unor instalaţii din Siria, în apropiere de Damasc (…) acest lucru înseamnă că avem de a face cu lovituri fără nici un pretext pe teritoriul unui stat suveran, lucru care încalcă în mod grosier Carta ONU şi este inacceptabil, indiferent care ar fi motivul.” “Îndemnăm din nou la încetarea violenţelor în Siria, fără o intervenţie externă - un lucru inadmisibil - şi la începerea unui dialog inter-sirian bazat pe Acordurile de la Geneva din 30 iunie 2012"
 s-a precizat într-un comunicat al Ministerului rus de Externe. 

Iranul ameninţă Israelul după raidul din Siria

"Atacul împotriva Siriei va avea consecinţe grave pentru Tel Aviv"
 a declarat un oficial guvernamental iranian, din cadrul Ministerului iranian de Externe.
De asemenea, prin vocea unui consilier al liderului Ali Khamenei, a fost transmis mesajul că Iranul va considera o intervenţie militară externă în Siria drept un atac împotriva sa. 
Regimul Bashar al-Assad a confirmat un raid al aviaţiei militare israeliene, precizând că a fost vizat un centru de cercetări privind armele convenţionale. "Un avion de vânătoare israeliană a pătruns în spaţiul nostru aerian şi a atacat direct un centru de cercetări din zona Jomrayah (Al-Hameh), în provincia Damasc"
 a comunicat Statul major al armatei siriene. Conform regimului de la Damasc, centrul de cercetări atacat se află la 15 kilometri nord-vest de Damasc. A fost ţintit de şase rachete; complexul a suferit daune considerabile, iar două persoane au fost ucise. Presa relatase că raidul aerian efectuat de aviaţia militară israeliană la frontiera dintre Siria şi Liban a vizat un convoi auto care transporta armament. 
Conform surselor citate, atacul a avut loc în zona En Nakura, la frontiera cu Libanul, şi a durat câteva ore. Doi oficiali locali au declarat că vehiculele atacate transportau rachete de tip SA-17, de fabricaţie rusească. Acestea urmau să ajungă la mişcarea şiită libaneză Hezbollah.

Mişcarea Hezbollah a condamnat vehement atacul, subliniind că acesta ar evidenţia "originile" conflictului sirian.

Un oficial iranian de rang înalt a declarat, în cursul unei vizite la Damasc, că Israelul "va regreta agresiunea sa"
 împotriva Siriei.  

"Entitatea sionistă va regreta agresiunea împotriva Siriei, la fel cum a regretat războiul de 33 de zile, de 22 de zile şi de opt zile" a declarat secretarul Consiliului Suprem al Securităţii Naţionale Iraniene, Jalili. A făcut, astfel, referire la războiul împotriva Hezbollah din Liban, în 2006, precum şi la cele două atacuri împotriva enclavei palestiniene din Fâşia Gaza, în decembrie 2008 - ianuarie 2009 şi la ofensiva din 2012. 
Potrivit oficialului iranian a cărui ţară este principalul aliat regional al preşedintelui Bashar al-Assad "Siria este prima linie în faţa entităţii sioniste, iar Iranul, care conduce în prezent Grupul de ţări Nealiniate, îşi va folosi toate relaţiile (...) pentru a susţine Siria împotriva duşmanului sionist". "Lumea islamică este unită în susţinerea rezistenţei"
 împotriva Israelului, a subliniat Jalili. 
În replică, Israelul a declarat alertă maximă

Israelul a declarat stare de alertă maximă în toate ambasadele şi legaţiile sale diplomatice din străinătate după raidul în Siria.

Toţi funcţionarii reprezentanţelor diplomatice au primit ordinul de alarmă, de teamă să nu fie ţinta unui tip de represalii din partea Hezbollah sau a unor grupuri apropiate guvernelor iranian şi sirian, potrivit ziarului Yediot Aharonot. Măsurile de securitate au fost întărite în sedii şi la nivel individual. 
În ultimele două decenii, delegaţii diplomatice israeliene şi centre comunitare evreieşti au fost ţinta unor atentate în diverse capitale ale lumii. Acţiunile au avut legătură cu conflictul din Orientul Mijlociu. Cel mai grav atentat s-a înregistrat la Buenos Aires, în 1994, împotriva asociaţiei AMIA. 

Riscul unui conflict zonal
Presa israeliană a apreciat că statul evreu riscă să fie constrâns să lanseze un nou raid în Siria, în cazul în care recenta operaţiune care îi este atribuită nu va fi suficientă pentru a descuraja transferurile de arme către Hezbollahul şiit libanez, aliat al Siriei şi Iranului.

Siria a anunţat că aviaţia israeliană a bombardat un centru de cercetare militară aflat între Damasc şi graniţa libaneză, în timp ce surse din cadrul serviciilor de securitate au vorbit despre un raid israelian asupra unui convoi ce transporta armament.

"Oricât de sofisticată ar fi această operaţiune, va fi probabil imposibil să fie repetată fără a genera conflicte în regiune. A fost un eveniment unic" a precizat un corespondent militar. (Yediot Aharonot) "Dacă semnalul transmis sirienilor şi Hezbollahului, pentru a le spune să pună capăt circulaţiei necontrolate de arme ale armatei siriene, nu va fi primit, pentru următoarea operaţiune autorul atacului va trebui să se arate" a adăugat, cu referire la confidenţialitatea atacului în privinţa căruia Israelul menţine oficial tăcerea.

Acest convoi atacat nu va fi ultimul, dar "Israelul nu va putea opri toate convoaiele". "Muniţia chimică este o problemă, însă rachetele convenţionale nu sunt mai puţin ameninţătoare. Hezbollahul este o problemă, dar grupările islamiste care pot dobândi controlul asupra zonei frontaliere cu Golan (teritoriu sirian ocupat de Israel), nu sunt mai puţin pericolase. Ele vor avea aceleaşi rachete, aceleaşi muniţii, însă mai puţină responsabilitate"
.
Caracterul excepţional al operaţiunii este denotat de faptul că "dacă Israelul a decis să îşi asume riscul de a acţiona în Siria în pofida avertismentului clar al Iranului, putem spune că a făcut-o din raţiuni operaţionale urgente, în speţă necesitatea de a opri transferul de arme specifice dinspre Siria către Hezbollah"
.

 PRINCIPALELE RISCURI ÎN 2013:

 VIOLENŢA ŞI INSTABILITATEA POLITICĂ
Numărul ţărilor care trec prin turbulenţe politice a sporit cu 36%, tendinţă care se poate menţine dată fiind creşterea instabilităţii politice, conform analizei făcute Marsh, odată cu lansarea Hărţii Mondiale a Riscului Politic. 

Potrivit acestei hărţi, 38 de ţări - aproape o cincime din totalul statelor analizate - se confruntă cu creşterea violenţelor de ordin politic.

Harta ilustrează dinamica riscului politic în 197 de ţări, luând în considerare conflictele, terorismul, stabilitatea macroeconomică, statul de drept, mediul de afaceri şi cel legislativ - inclusiv riscul de expropriere, asigurarea resurselor şi nivelul infrastructurii. La baza acestei tendinţe stă extinderea violenţelor politice şi terorismului din Libia şi Siria către ţări precum Mali, Liban, Algeria şi alte state din Africa de nord şi de vest, precum şi din Orientul Mijlociu.

Investitorii străini sunt supuşi unui risc crescut de expropriere în ţări din nordul şi vestul Africii unde există presiuni asupra regimurilor politice. Guvernele încearcă tot mai des să folosească exproprierile şi naţionalizarea resurselor naturale pentru a calma spiritele. Printre ţările vizate: Guinea Bissau, Zimbabwe, Siria, Madagascar, Sudanul de Sud, Pakistan, Yemen, Mali, Bangladesh, Kenya, Turkmenistan - conform Hărţii Mondiale a Riscului Politic.

"Companiile care au investiţii în străinătate operează într-un climat volatil a cărui instabilitate poate avea consecinţe financiare nebănuite" a declarat Alyson Warhurst, CEO Maplecroft. "Criza datoriilor europene, exproprierile din industria energetică din Argentina şi Bolivia, atacurile teroriste asupra ambasadelor, laolaltă cu marile schimbări la conducerea Chinei ilustrează dinamismul riscului politic la nivel mondial"
.

Memento
Preşedintele Parlamentului European,  Martin Schulz, avertizase că există riscul unei "explozii sociale" în Uniunea Europeană pe fondul situaţiei dificile din state precum Spania. 
"Manifestaţiile din Spania demonstrează că explozia socială este o ameninţare reală, din cauza ratei ridicate a şomajului în rândul tinerilor din Europa"
 a subliniat Martin Schulz.

AGENŢIA S&P, DATĂ ÎN JUDECATĂ PENTRU ÎNŞELĂTORIE
Departamentul american al Justiţiei cere în instanţă stabilirea vinovăţiei Agenţiei de rating Standard and Poor's în declanşarea crizei financiare globale. 
Ştirea a apărut prima oară în The Wall Street Journal: 
"Departamentul de Justiţie a depus plângere împotriva serviciului de rating Standard and Poor's", acuzaţiile purtând asupra cotaţiilor false date publicităţii în perioada premergătoare izbucnirii crizei financiare din 2008.

Statele Unite intenţionau să afle numele celor ce au înşelat buna credinţă publică, făcând să dispară de pe piaţa investiţiilor miliarde de dolari, într-un prim pas către criza ce avea să urmeze. Plângerea depusă împotriva firmei new-yorkeze Standard and Poor's de către ministerul american al Justiţiei este civilă - nu penală - ceea ce poate presupune că autorităţile de la Washington doresc, mai degrabă, ca vinovaţii să plătească prin propria imagine şi prin pierderea credibilităţii,.

În afara procuraturii federale, mai multe state federale se îndreaptă în justiţie împotriva agenţiei de rating - fiind aşteptată şi o investigaţie a Security and Exchange Comission, autoritatea naţională în materie de supervizare a activităţilor bursiere, anunţă The New York Times.
Din septembrie 2004 şi până în octombrie 2007, S&P "a participat şi a elaborat, cu bună ştiinţă, scheme de fraudare a investitorilor", susţinând în mod fals că evaluările pe care le realizează sunt "obiective, independente şi neinfluenţate de conflicte de interese", se arată în plângerea depusă împotriva agenţiei şi a companiei de care aparţine, McGraw-Hill. The Wall Street Journal se întreabă, însă, ce motiv ar putea avea administraţia americană pentru a se porni împotriva exclusiv împotriva Standard and Poor's - nu şi împotriva celorlalte două mari agenţii de rating, Fitch sau Moody's.
Standard and Poor's a replicat precizând că demersul autorităţilor americane este complet lipsit de temei legal şi nu se sprijină pe fapte, mai ales că - se arată în prima reacţie a agenţiei - competitorii au evaluat identic bonităţile presupus incriminate. Conform presei americane, S&P şi Departamentul Justiţiei au negociat multă vreme înainte de a se ajunge la decizia oficialilor federali, statul încercând să convingă agenţia de rating să recunoască greşeala în cel puţin un caz de fraudă. Standard and Poor's a refuzat, temându-se că s-ar expune unei serii de procese civile din partea celor afectaţi. 
Persoane apropiate negocierilor, citate de New York Times, susţin că autorităţile americane ar fi solicitat o amendă civilă de un miliard de dolari pentru S&P "Regretăm că ratingurile noastre au ratat să anticipeze în totalitate rapida degradare a condiţiilor pe piaţa americană a creditelor"
 se arată în răspunsul difuzat de Standard and Poor's, la aflarea demersului Departamentului Justiţiei.

FLASH. OPINII DE PRESĂ

Expansiunea terorismului islamist atinge Europa – cazul Mali 

În 11 ianuarie, armata franceză a lansat o operaţiune militară în Mali, având ca scop oprirea înaintării grupurilor armate islamiste spre sudul ţării. Acestea controlează deja din primăvara trecută nordul teritoriului. Presa europeană reacţionează recunoscând, în mod global, necesitatea intervenţiei, dar subliniază riscurile presupuse de o asemenea operaţiune.

Sub mandatul ONU, forţele franceze acţionează sprijinite logistic de englezi, ca sprijin al trupelor maliene care luptă împotriva Mişcării Naţionale pentru Eliberarea Azawadului, care se bate pentru independenţa provinciilor Gao, Tombuctu şi Kidal, şi salafiştii lui Ansar Dine, care doresc instaurarea unui regim islamist în această parte a ţării.

"François Hollande poate să se felicite că a oprit talibanii din nisipuri", comentează Libération, care se întreabă totodată care vor fi urmările operaţiunii "Serval":


“Se va mulţumi oare Franţa doar cu stoparea irezistibilei înaintări a islamiştilor din Mali? Va încerca să recucerească cu câteva trupe africane nordul ţării, aflat de nouă luni deja în mâinile unor nebuni ai lui Dumnezeu care impun un islam aflat la antipozii practicilor moderate şi tolerante ale malienilor? [...] Astăzi, trupele franceze vor fi probabil bine primite de către o populaţie epuizată, opusă islamiştilor. Dar aceeaşi populaţie nu va suporta mult timp, şi pe bună dreptate, prezenţa trupelor fostului colonizator. Nu există nicio soluţie militară, şi, a fortiori, franceză, la criza din Mali. În faţa progresiei islamiştilor, preşedintele francez François Hollande "a ales răul cel mai mic", crede Le Monde. 

De ce?


Pentru că: “pasivitatea nu este o alegere. Sau poate că ea ar fi condus la o situaţie care ar fi cerut o acţiune militară ulterioară cu mult mai importantă decât cea de azi. Însă Franţa nu poate rămâne singură. A ajuta Mali să-şi recupereze teritoriul este, înainte de orice altceva, o afacere care priveşte statele din Africa de Vest. A împiedica împământenirea unui cuib jihadist în Sahel este în interesul întregii Europe.”


Intervenind în Mali "François Hollande riscă enorm" scrie Süddeutsche Zeitung. Însă este un risc care nu trebuie să fie suportat de unul singur: 
“Trebuie să fie formate trupe internaţionale operaţionale, constituite mai ales din ţări ale Uniunii Africane. Pe de altă parte, Franţa are nevoie şi de ajutorul militar al aliaţilor săi europeni. (...) Uniunea Europeană discută de luni de zile despre problema din Mali dar cu un succes atât de neglijabil încât ne acoperă de ruşine. (...) Astăzi Europa suferă deja din cauza reţelei teroriste islamiste care s-a implantat în Africa de Nord. Ceea ce se întâmplă de cealaltă parte a unei întinderi de apă care nu se numeşte deloc din întâmplare Mare Nostrum nu lasă pe nimeni indiferent în Europa. Nu este vorba despre curtea din spate, sordidă, a Europei, ci de vecinătatea sa.”

"Problema pe care o ridică intervenţia franceză este întocmai faptul că ea este franceză" apreciază Die Tageszeitung. Cotidianul alternativ berlinez regretă un "colonialism de stânga" şi remarcă faptul că: “Sarkozy a fost mult criticat pentru participarea franceză la intervenţiile militare din Libia şi din Coasta de Fildeş, dar cel puţin aceste operaţiuni se înscriau, ele, într-un cadru internaţional foarte strict. Dar cine ar fi crezut că Hollande va fi în regres în raport cu Sarkozy?”


Mai mult, avertizează The Independent, intervenţia din Mali riscă să întărească discursul islamist radical, fiind încă un exemplu de atac condus de Occident împotriva islamului. Pentru The Independent: “este cel puţin deranjant să observi că primul ministru David Cameron antrenează Marea Britanie în conflictul din Mali fără niciun minim gest de consultare. Ni s-a spus că nu vor fi trimise trupe; însă termenul "mission creep" (extensiunea scopului original al obiectivului) are un sens, iar o escaladă în zonă ar putea genera un angajament britanic mai important. Occidentul are prostul obicei de a se asocia cu cei mai dubioşi aliaţi: cei pe care noi i-am ales nu sunt nici pe departe stâlpi ai democraţiei...Responsabilitatea noastră, a tuturor, este de a supraveghea îndeaproape acţiunile guvernelor noastre, făcute în numele nostru: dacă nici măcar atât nu am învăţat de la ce ni s-a întâmplat în Irak, Afganistan şi Libia, înseamnă că nu mai există speranţă.”

Săptămânalul European Voice ridică problema apărării europene: “Oare alte ţări ale UE vor trimite trupe care să combată alături de francezi? UE se va mulţumi să antreneze poate doar trupele altora? (...) Faptul că islamiştii controlează deşertul, o bază pentru potenţiale atacuri în regiune şi în Europa, este evident un subiect îngrijorător pentru Franţa şi, consideră săptămânalul, ar trebui să fie şi pentru toată Europa. (...) Intervenţia şi întrebările pe care le va ridica vor ocupa spiritele cu siguranţă în timpul summitului din decembrie, consacrat cooperării în materie de apărare. Întrebările legate de capacitatea militară europeană contează mult pentru preşedintele Consiliului European, Herman Van Rompuy. Cu "ajutorul" celor din Mali, până la sfârşitul anului ele vor conta cu siguranţă şi mai mult pentru responsabilii politici şi cetăţenii europeni.”
Emergenţa la putere a islamiştilor după aşa zisele revoluţii arabe, crizele din Siria şi Mali, dar şi acţiunile violente ale islamiştilor din Algeria pun în dificultate Europa. 

Europenii nu pot face faţă situaţiei, americanii dau o slabă mînă de ajutor şi evită să iasă în faţă. Pentru mulţi trauma afgană este încă vie, lupta împotriva terorismului a fost lungă, sîngeroasă, lipsită de rezultate concrete, dar ce înseamnă „a fost” de vreme ce ea continuă - sunt termenii în care se lasă parafrazat fundalul pe care cotidianul Frankfurter Allgemeine Zeitung proiectează actuala situaţie din Mali şi scrie: “Este de preferat să nu ne imaginăm ce s-ar putea întîmpla dacă unităţi ale armatei franceze vor fi implicate într-un război în plin deşert african cu terorişti rătăcitori. Şi totuşi, prin intervenţia sa în Mali, Parisul a dat de înţeles că nu este dispus să asiste pasiv la naşterea unei noi baze jihaddiste în Africa de Nord. A lăsa acum Franţa de una singură, este de nepermis. “
Ajutorul oferit deocamdată de Berlin Parisului este modest, fiind mai degrabă o expresie a unei atitudini expectative, prudente decît a unui angajament.

Cum afectează situaţia din Mali securitatea Europei? Păreri împărţite
Donaukurier îmbrăţişează punctul de vedere comod potrivit căruia misiunea trupelor Hexagonului în fosta colonie este pentru moment un război al Franţei. Ziarul întrevede în energica intervenţie a preşedintelui Hollande şi o modalitate a acestuia de a se sustrage problemelor interne cu care se confruntă Franţa, din care motiv Germania face bine că stă deoparte. 

Şi pentru cotidianul ceh conservator Lidove Noviny, Mali este doar o problemă a Franţei. 
Dimpotrivă, Mali este o problemă europeană, consideră El Pais, îndemnînd Europa să facă tot ce-i stă în putinţă pentru ca la porţile ei să nu se închege un stat radical islamic, cu un mare potenţial de contaminare a ţărilor din jur. Dovezile nu au întîrziat.

Răpirea muncitorilor de pe platformele petroliere din Algeria îndreptăţeşte cotidianul Westdeutsche Allgemeine Zeitung să se teamă de tot ce poate fi mai rău, fiind sigur că în spatele acţiunii stă Al Qaida. Atentatul este un act de răzbunare după intervenţia Franţei în Mali: islamiştii din nordul statului african proferaseră de altfel anterior atentatului ameninţări grave la adresa occidentului. Nici Franţa şi cu atît mai puţin ţările care au sărit în ajutorul ei nu au voie să se lase intimidate.

Numai că dimensiunile mobilizării Europei spre a sprijini Franţa sunt încă foarte modeste, observă, din Elveţia, Neue Zürcher Zeitung. Încercînd să desluşească motivele acestei „apatii”, ziarul citat crede că în capitalele europene prioritară este încă retragerea trupelor din Afganistan.

Din Danemarca, unde Parlamentul a promis în cvasi unanimitate sprijin Franţei, Berlingske Tidende este convins că Mali va pune la încercare capacitatea Europei de a se mobiliza suficient pentru a ajuta statul african să-şi redobîndească securitatea.

Riscurile unui angajament militar european în Mali le întrevede din Austria, Kurier: a alunga islamiştii cu ajutorul a doar cîteva mii de militari, într-o ţară de două ori mai mare ca Franţa, riscă să se transforme într-un al doilea Afganistan. 

Jihaddiştii au pus însă ochii şi pe Siria, unde numărul victimelor războiului civil sporeşte cu fiecare nouă zi. Răzmeriţa împotriva lui Assad s-a transformat într-un război al tuturor împotriva tuturor, într-un conflict cu profunde componente religioase şi cu nu mai puţine implicaţii internaţionale, rezultă din cuprinsul editorialului publicat pe prima pagină a cotidianului Frankfurter Allgemeine Zeitung. 
Concluzia este demnă de luare aminte: războiul din Siria nu se va decide prin livrarea de armament uneia sau alteia din părţi, ci doar prin angajarea Moscovei şi a Washingtonului în favoarea aflării unei soluţii politice.O soluţie militară nu se întrevede, iar soluţia politică va avea succes numai cînd Moscovei îi va fi curmată teama că Washingtonul ar putea pune la cale prin Consiliul de Securitate ONU răsturnarea unui regim detestat. Este adevărat că ameninţările Moscovei sunt dogmatice, ea nu este însă insensibilă la primejdia pe care jihaddiştii din Siria o reprezintă şi pentru Rusia. 

Cât de primejdioşi sunt însă islamiştii egipteni pentru Europa? Cine s-a decis să sprijine financiar consolidarea democraţiei în ţara de pe Nil, măsură care i se pare înţeleaptă cotidianului olandez De Volkskrant, amintind că dacă guvernul de la Cairo se abate de pe calea cea dreaptă, există modalităţi de a stopa orice ajutor.

Totuşi, nu cumva a-l sprijini pe Mursi este ca şi cum Europa ar creşte şarpele la sân? Fiindcă la iveală au fost date de către Middle East Media Research Institute, cu sediul la Washington, afirmaţii făcute de Mursi într-un interviu din 2010, extrem de vexante, de injurioase şi pline de ură la adresa Israelului. Confruntat cu aceste agresiuni verbale, după întîlnirea avută deunăzi la Cairo cu senatorul american John McCain, preşedintele egiptean a declarat că afirmaţiile au fost scoase din contextul în care era criticată politica dură a Israelului în fîşia Gaza. 

Şocul produs de baia de sînge cu care s-a soldat încercarea militarilor algerieni de a-i elibera din mâinile teroriştilor islamişti pe ostaticii de la rafinăria In Amenas se propagă şi în paginile presei 

Teroriştii islamişti se ţin de cuvînt. 
Începutul intervenţiei militarilor francezi în Mali a fost urmat de proferarea unor sinistre ameninţări la adresa Parisului şi a occidentului de către căpeteniile teroriştilor islamişti. Care nu au întîrziat să treacă de la vorbă la faptă. Instalaţiile de extracţie a gazelor de la complexul internaţional In Amenas din Algeria, în apropierea frontierei cu Libia, au fost luate cu asalt de grupul terorist intitulat ”Batalionul sîngelui”. Militarii algerieni au refuzat să negocieze cu teroriştii, ceea ce nu este tocmai rău, dar au evitat să se consulte cu partenerii, înainte de a declanşa operaţiunea de salvare a ostaticilor, ceea ce s-a dovedit fatal: 35 de ostatici şi 15 terorişti islamişti au fost ucişi în cursul intervenţiei „salvatoare”. Or, în loc de a recurge la unităţi speciale anti terorism, în loc de a e consulta măcar cu guvernele occidentale, liderii din Alger au pus mîna pe topor, dând ordin aviaţiei militare să-i atace pe terorişti, constată Die Welt şi exclamă: este de necrezut, fiindcă un astfel de procedeu înseamnă din start condamnarea la moarte a ostaticilor. Pe bună dreptate autorul comentariului se întreabă dacă în joc s-a aflat incompetenţa sau o strategie dublă ajungînd la concluzia că militarii algerieni nu joacă cu cărţile pe faţă.

Ceea ce le-a fost dat să constate, în cel mai tragic mod, responsabililor algerieni este că nici ei nu sunt la adăpost de vagabondajul ucigaş al teroriştilor islamişti, deduce Frankfurter Allgemeine Zeitung, atrăgînd atenţia asupra internaţionalizării terorismului, care nu recunoaşte nici o frontieră. 

Europenii au izbutit în ultima vreme să obţină succese în lupta împotriva terorismului pe continent, dar acum, flagelul a ajuns la porţile Europei, cu o neaşteptată virulenţă, dă de înţeles Neue Westfälische, opinînd că totuşi încă nu ar exista motive de panică. În schimb, de foarte gravă îngrijorare. Fiindcă cine mai avea nevoie de dovezi ale vitalităţii şi potenţialului de agresivitate a terorismului islamist în nordul Africii, le-a primit acum cu vîrf şi îndesat, atrage atenţia Neuen Ruhr Zeitung, subliniind ideea că tocmai drama ostaticilor din In Amenas confirmă legitimitatea intervenţiei franceze în Mali. 

Iar cine nu subscrie la ea trebuie să răspundă măcar la întrebarea dacă soarta locuitorilor din Mali îl lasă cu totul rece, după ce i-a fost dat să afle ce-i aşteaptă pe cetăţenii nevinovaţi căzuţi sub domnia unei dictaturi fanatice, arhaice, barbare, notează Frankfurter Rundschau.

Opinia publică îşi mai pune cu certitudine şi alte întrebări, de pildă cine îi finanţează pe teroriştii islamişti, cine furnizează armament hipermodern miliţiilor care vor să-i retrimită cu forţa şi pe locuitorii Africii de Nord, ai Sahelului, ai Republicii Mali, într-un Islam al epocii de piatră. 
Răspunsul la această întrebare îl deţine Heilbronner Stimme: Arabia Saudită. Ţara care în ochii unor occidentali trece drept un garant al stabilităţii în regiune este cea care îi finanţează pe jihadişti. 
Ziarul aminteşte în context că şeicii saudiţi manifestă un interes acut faţă de hiper modernul tanc Leopard de producţie germană. Pe care probabil îl vor şi primi indiferent de ce se întîmplă în Mali, unde aceştia au mîna în joc. Avînd de înfruntat în Mali un adversar bine înarmat, fanatic, bine instruit şi extrem de mobil, pe un teren mai puţin prielnic europenilor, şi anume în deşert, misiunea militarilor francezi va dura mai mult decît îşi imaginează Palatul Elysée şi va cere un serios tribut de vieţi omeneşti, avertizează Sächsische Zeitung.

Dar ce face occidentul, alias Europa? Din nou pare lipsită de o viziune, de o strategie comună împotriva islamiştilor radicali şi a dezechilibrelor sociale, a inegalităţilor şi mizeriei pe al căror sol proliferează ideologiile ucigaşe, regretă Tages Anzeiger. Ziarul elveţian deplînge şi faptul că nici măcar pentru a stinge incendiul care ameninţă acum să se extindă, nu s-au putut mobiliza suficiente forţe.

Provocarea radical-islamistă căreia Franţa trebuie să-i facă faţă în Mali acum nu se limitează la acest stat african.De la începutul aşa zisei primăveri arabe, jihadiştii şi-au găsit locurile din care să acţioneze, ameninţînd şi lumea civilizată, ştiind asupra căror obiective să-şi îndrepte tirurile, observă Die Presse. Rafinăriile şi complexele de exploatare a ţiţeiului şi gazelor devin astfel pentru o civilizaţie avidă de energie, ţintele preferate ale atacurilor teroriste, relevă Svenska Dagbladet.

Cotidianul belgian Gazet van Antwerpen scrie că "situaţia din Mali este foarte riscantă pentru regiune şi pentru întreaga lume", întrebându-se de ce statele lumii pot să se mobilizeze în acest caz, însă n-o pot face şi în privinţa Siriei.

Ziarul rusesc Komersant este de părere că "în Germania, nici în coaliţia aflată la guvernare, nici în opoziţie nu există consens privind intervenţiile militare în străinătate. Verzii înşişi, pacifişti tradiţionali, se întreabă dacă Franţa ar trebui să fie sprijinită sau nu în misiunea ei în Republica Mali, în timp ce ministrul apărării, Thomas de Maizière, atrage atenţia că orice intervenţie militară ridică automat întrebări de ordin politic şi juridic. Societatea germană a respins intervenţia din Afganistan şi se presupune că este împotriva oricărei alte intervenţii militare, fie a NATO, fie a UE" scriu ziariştii ruşi.

Franfurter Allgemeine Zeitung scrie în schimb că "Germania intenţionează să trimită două avioane transportoare de tip Transall în Mali", citându-l pe ministrul apărării, Thomas de Maizière. "În acest moment este complet exclusă trimiterea de trupe" mai scrie cotidianul de la Frankfurt.

David Cameron şi realităţile incomode pentru liderii UE

Criticile severe ale lui Cameron la adresa UE ca şi anunţatul referendum, în urma căruia Anglia ar putea abandona familia celor 27, au marcat şi debutul forumului economic mondial de la Davos. 

Adevărurile neplăcute supără. Cine se încumetă să le rostească, trebuie să ştie că tonul face muzica. Premierul britanic David Cameron le-a spus europenilor explicit ce-i deranjează pe insulari la Uniunea din care fac încă parte, dar "a uzat de logică" spre a-şi exprima nemulţumirea. Aşa încât nu e de mirare, că reacţiile partenerilor europeni au avut o intensitate emoţională neobişnuită, de la consternare la isterie, remarcă Münchner Merkur.

Marea Britanie, ea ar fi prea mică spre a ţine piept concurenţei făcute de giganţii economiei mondiale, crede Der Tagesspiegel din Berlin, recomandându-i lui David Cameron să nu devină trufaş. Iar dacă într-adevăr britanicilor nu le mai place în Europa, sunt liberi să se avânte în oceanul posibilităţilor spre a naufragia tot pe o insulă. 

Europa ar trebui să se rezume la cei care preferă unitatea continentului, profitului cu orice preţ. Dacă ar proceda astfel, la capătul procesului se va ivi un stat european cu mai multe naţiuni care vor creşte împreună raţional şi echilibrat, cu sau fără britanici, speră Westdeutsche Zeitung.

După o zi de la incendiarul discurs rostit cu sînge rece de premierul britanic, spiritele s-au mai liniştit, cel puţin la Davos, unde mai-marii lumii s-au întîlnit spre a pune la cale soarta economiei mondiale. Prilej nimerit pentru Angela Merkel de a discuta cu colegul ei britanic, calm şi cu tact, reuşind astfel să evite duelul şi să transforme întrevederea într-un duet, observă Die Welt. Merkel i-a venit mai întâi în întâmpinare lui David Cameron, îndulcind tonul conversaţiei, deşi interesele nutrite de şefa guvernului german nu se prea întîlnesc cu cele ale interlocutorului ei britanic.

Procedând astfel, Angela Merkel a dirijat dialogul de pe terenul confruntării pe cel al schimbului bine cumpănit de păreri, găsind un numitor comun între punctul de vedere al Londrei şi cel al Uniunii Europene: principiul competitivităţii, ca obiectiv central al viitorului, relevă Frankfurter Allgemeine Zeitung. 
Şi al compatibilităţii Marii Britanii cu Europa. Sau, din perspectiva lui Cameron, al continentului cu Regatul Unit, deduce Neue Zürcher Zeitung. Ziarul elveţian aminteşte că întreaga istorie a insularei naţiuni este marcată de o suverană încredere în sine în relaţiile ei cu continentul. Cameron este conştient de avantajele apartenenţei Angliei la Uniunea Europenă, dar revendică reforme din partea acesteia spre a o face compatibilă cu propria lui naţiune.

Însă, spre a obţine un Da din partea britanicilor la anunţatul referendum, Cameron are nevoie nu numai de o victorie a conservatorilor la următoarele alegeri, ci şi de o disponibilitate a europenilor de a veni în întîmpinarea revendicărilor britanice. Or, cine mizează pe o largă disponibilitate, trebuie să fie înarmat cu optimismul robust al premierului britanic. Şi nu trebuie uitat, conchide autorul analizei publicate în ziarul elveţian citat, că prea mulţi lideri europeni au avut prostul obicei de a trata Marea Britanie ca pe un obstacol ce trebuie fie ocolit, fie ignorat, pe calea ce duce spre un superstat european. 

Există o marea deosebire între Marea Britanie de azi şi cea din timpul Doamnei Thatcher, de care cancelarul Kohl se temea, menţionează General Angeiger din Bonn. Ziarul sugerează că nu este exclus ca şi Angela Merkel să nutrească aceleaşi sentimente acum faţă de Cameron, fără a le mărturisi.

Spiritul tăios analitic şi tonul sever în care Cameron şi-a formulat discursul critic la adresa Europei, nu mai constituie demult un apanaj exclusiv al atitudinii britanicilor faţă de Uniunea Europeană. Mulţi locuitori ai continentului nutresc aceleaşi sentimente ca şi semenii lor de dincolo de Canalul Mînecii, aminteşte ziarul olandez NRC Handelsblad, enumerînd cîteva din motivele acestei amare deziluzii: din pricina crizei datoriilor, Europa traversează o perioadă dificilă, competitivitatea ei scade în raport cu cea a marilor puteri economice şi ale naţiunilor emergente de pe glob şi, ceea ce poate este cel mai grav, Europa se luptă să recîştige încrederea propriilor ei cetăţeni.

 Schimbarea la faţă a Egiptului – revoluţia confiscată
Noua tiranie egipteană de sorginte islamistă şi vărsările de sânge comise în ţara faraonilor constituie unul din principalele subiecte ale comentatorilor occidentali. 

Indignate sunt atât publicaţiile de dreapta cât şi cele de stânga, după ce susţinuseră ferm debarcarea fostului regim. 
Frankfurter Rundschau, un ziar cu vederi social-democrate, compară situaţia actuală a Egiptului cu cea din epoca de acum doi ani, în care executivul lui Hosni Mubarak se mai agăţa de putere folosindu-se de mijloace represive. „Poliţia trage, din nou, în demonstranţi, cu muniţie de război”…La radio, mai relevă ziarul, „se transmit cântecele revoluţiei iar revendicările demonstranţilor sunt aceleaşi ca atunci: pâine, libertate, echitate socială”… Să nu se fi schimbat oare „nimic în aceşti doi ani?” Ziarul din Frankfurt contestă această concluzie. Potrivit cotidianului, egiptenii ar fi acumulat „multă experienţă şi mai cu seamă educaţie politică”…

Exprimând dezamăgirea multora, acelaşi ziar aminteşte că, la început, cetăţenii de pe malurile Nilului „s-au bucurat că generalii au preluat puterea de la regimul Mubarak, după care şi-au pierdut, în doar câteva luni, entuziasmul. Şi actualii guvernanţi islamişti şi-au văzut rapid prestigiul erodat. Acum se caută un soi de guvern care să facă realmente câte ceva pentru oameni…"

Nu mai puţin critic se manifestă Osnabrücker Zeitung, care deplânge politizata şi prea puţin independenta justiţie egipteană. Ziarul aminteşte că preşedintele islamist Morsi, un membru al Frăţiilor Musulmane, i-a calificat drept „martiri ai revoluţiei” pe cei care şi-au pierdut viaţa în altercaţiile prilejuite de o partidă de fotbal. Ceea ce, după cum subliniază cotidianul din Osnabrück, „demască dimensiunea politică a procesului”.

Presa scoate în evidenţă maniera brutală în care Morsi i-a dezamăgit pe toţi cei ce sperau în democratizarea Egiptului. Süddeutsche Zeitung descrie haosul şi anarhia care au cuprins părţi ale ţării, (oferind regimului pretextul decretării stării de urgenţă.)


Iar Münchner Merkur evocă antecedentele actualei situaţii, cu măsurile de forţă adoptate în ritm alert de şeful islamist al statului, care a impus în grabă mare „o constituţie croită după chipul şi asemănarea Frăţiilor Musulmane”.

Cu o zi înaintea vizitei în Germania a şefului executivului de la Cairo, Fränkischer Tag reliefează tocmai acest aspect al nenorocirii abătute asupra Egiptului. „Forţele de securitate trag asupra oamenilor care demonstrează împotriva preşedintelui Morsi şi contra Frăţiilor Musulmane. Iar judecătorii adoptă verdicte de pedepse cu moartea din raţiuni politice”. În aceste condiţii de anarhie, (în care neîncrederea oamenilor în instituţiile cu pricina este firească) Egiptul ar avea nevoie, potrivit aceluiaşi ziar, „de un lider integrator, nu de unul polarizator, ca Morsi."

Primejdia islamismului şi a terorismului depăşeşte posibilităţile Africii de a-i ţine piept şi de-a o elimina, este ideea care fundamentează articolul de fond al cotidianului Frankfurter Allgemeine Zeitung. Concluzia este cît se poate de limpede: Europa trebuie să vină în ajutorul africanilor, dar nu neapărat cu arma în mână. 

Prin urmare, cînd preşedintele Egiptului, Morsi, soseşte la Berlin, în timp ce la el acasă a chemat armata în ajutor, spre a potoli nemulţumirea maselor faţă de regimul islamist al Frăţiei Musulmane, ce poate face Angela Merkel mai mult decît a da totuşi mîna cu dictatorul? se întreabă Westfälistche Nachrichten. Merkel trebuie să-i facă o morală aspră în materie de respectare a democraţiei şi a drepturilor omului, ceea ce va fi pe placul egiptenilor insuflîndu-le curaj.

Pentru Süddeutsche Zeitung Morsi este o figură aproape tragică: le-a promis egiptenilor o putere civilă, dar cheamă armata în ajutor, pierzîndu-şi şi ultima brumă de credibilitate. Demonstranţii s-au radicalizat, iar a cere demisia unui preşedinte legitimat prin alegeri democratice este un slogan, nu un program, observă ziarul, regretînd că partidele din opoziţie nu pot face la rîndul lor propuneri concrete şi realizabile. 

Nu există alternativă la Morsi, dar nici lui nu-i rămîne altceva de ales decît să-şi schimbe politica, estimează Frankfurter Rundschau.

Îngrijorări europene
Politica de austeritate din zona euro nu este binevăzută de principalii factori de decizie la nivel economic. Va fi Europa sacrificată pe altarul austerităţii? întreabă Frankfurter Rundschau, publicaţia cunoscând din propriul destin efectele crizei de durată (în măsura în care a fost declarată falimentară la finele anului 2012) .

Ziarul din Frankfurt precizează că teoria anti-austeritate a Fondului Monetar Internaţional este combătută de un recent studiu susţinut de Comisia Europeană şi Banca Centrală Europeană, instituţii care sunt în favoarea aplicării măsurilor conjuncturale dure.

"Ieşit de la reanimare, dar nu vindecat", astfel definesc elveţienii de la Neue Zürcher Zeitung starea actuală a "pacientului euro". "Ce-i mai greu am depăşit", anunţa la începutul anului “unul din medicii şefi, Herman van Rompuy, ieşirea din convalescenţă a monedei unice”. Dar, "în ciuda relaxării situaţiei financiare, a rămânerii Greciei în selectul club şi a revenirii Irlandei şi Portugaliei pe piaţa de capital, nivelul record al şomajului este un efect negativ al tratamentului-şoc", constată, nu fără îngrijorare, analiştii elveţeni.

Mai optimist se declară actualul responsabil de soarta monedei unice, comisarul european pentru afaceri economice şi monetare, Olli Rehn. “Intens dezbătuta, posibilă excludere a Greciei din spaţiul Euro, aşa numitul "grexit", a ieşit complet din discuţie". Declaraţia, făcută marţi seara la Bruxelles de către Rehn este preluată în ediţia online a săptămnalului german Der Spiegel.

Îngrijorări stârnesc nu doar convalescentul european sau pacientul ungar înclinat puternic către extremism, ci şi Germania, unde "toţi cetăţenii sunt bolnavi" după cum susţine Die Welt. Ziarul comentează cel mai recent raport pe tema stresului, potrivit căruia fiecare al doilea militar sau angajat se îmbolnăveşte în urma stresului.

Ca şi cum criza monedei europene nu ar fi dat destulă bătaie de cap liderilor celor 27, de dincolo de Canalul Mînecii a început să bântuie pe continent şi spectrul destrămării UE. Antidoturi există. 

Fiecare nouă zi pare a-i da dreptate generalului de Gaulle. În 1963, pe când era preşedinte al Franţei şi semna împreună cu Adenauer, cancelarul german, istoricul Tratat de la Palatul Elysée, generalul a respins ipoteza aderării Marii Britanii la - pe-atunci - Comunitatea Economică Europeană, aminteşte cotidianul francez Sud-Ouest şi continuă: “Cu excepţia pieţei europene integrate de pe urma căreia au avut doar de profitat, britanicii au respins mai toate formele noi de colaborare în cadrul Uniunii, după ce totuşi au fost primiţi.” 

Ironia amară a întîmplării face Marea Britanie să anunţe clar şi răspicat atât condiţiile rămînerii ei în Uniunea Europeană cât şi organizarea unui referendum în acest sens, la doar o zi după ce la Berlin au fost celebraţi, cu fastul cuvenit, 50 de ani de la acordul franco-german ce avea să ducă la sporirea în timp a familiei europene - căreia acum, britanicii par dispuşi să-i întoarcă spatele dacă lucrurile nu se vor aranja aşa cum doresc. 

Prin discursul său, Cameron ar fi deschis o cutie a Pandorei, crede ziarul olandez NRC Handelsblad, argumentându-şi opinia: Cameron doreşte să modifice Tratatul European în care anumite reguli de joc sunt prestabilite, oferindu-le-le astfel pe termen lung britanicilor posibilitatea de a hotărî ei în ce domeniu vor să cooperez şi în care nu. Şi Angela Merkel a dorit o modificare a Tratatului dar cu scopul precis de a combate criza. Între timp Merkel a renunţat să mai „atace” tratatul. Nici alte ţări şi nici Franţa nu doresc acest lucru, fiindcă momentul este nepotrivit şi procesul ar fi de durată. Fiecare şef de guvern şi nu numai Cameron ar putea, într-un atare caz, formula o listă de revendicări. Ceea ce ar echivala cu deschiderea Cutiei Pandorei. Sau cu scoaterea de către britanici a stafidelor din cozonacul european ori, scrie Rheinpfalz, cu scoaterea de către Uniunea Europeană a castanelor din foc. 

Totuşi, privit cu mai multă atenţie, discursul lui Cameron, care a iritat spiritele, are părţile lui bune pe care le distinge Frankfurter Allgemeine Zeitung: britanicii nu vor o Uniune tot mai încorsetată, ci o cooperare interstatală şi o piaţă integrată. Este nevoie de un cadru fix, dar la fel de necesar este ca în interiorul lui să se poată regăsi diversele mentalităţi, tradiţii şi ţeluri. Ceea ce înseamnă că fără flexibilitate nimic nu mai funcţionează. Cheia reuşitei proiectului european este de a combina flexibilitatea cu obligaţiile.

Ca şi ziarul danez Berlingske Tidende, şi Die Welt atribuie discursului lui Cameron un efect eliberator, el face iminentă o clarificare a poziţiilor, din care motiv Merkel a şi decis, dînd din nou dovadă de înţelepciune, să stea de vorbă în linişte, după ce emoţiile se vor fi risipit, cu colegul ei britanic.

